3. การประกอบธุรกิจของแต่ละสายธุรกิจ

กลุ่มธุรกิจดำเนินการออกอากาศและสื่อโฆษณา

ธุรกิจโทรทัศน์

  ดำเนินการโดย บริษัท บางกอกเอ็นเตอร์เทนเม้นต์ จำกัด

1.  ลักษณะของผลิตภัณฑ์หรือบริการ

  บริษัท บางกอกเอ็นเตอร์เทนเม้นต์ จำกัด
  ได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  (อ.ส.ม.ท.) ประเภท Build-Transfer-Operate (BTO)
  ให้เป็นผู้จัดสร้างสถานีส่งสัญญาณโทรทัศน์สีทั้งในส่วนกลางและส่วนภูมิภาค รวม 32 สถานี
  และได้รับสิทธิให้เป็นผู้ดำเนินการบริหารสถานีวิทยุโทรทัศน์ไทยทีวีสีช่อง 3
  โดยบริษัทฯได้ทำสัญญาร่วมดำเนินกิจการส่งโทรทัศน์สีกับองค์การสื่อสารมวลชนแห่งประเทศไทย
  รวมทั้งสิ้น 4 ฉบับ ฉบับสุดท้ายลงวันที่ 2 พฤษภาคม 2532 อายุสัมปทาน 30 ปี สิ้นสุดวันที่ 25
  มีนาคม 2563

  บริษัทเป็นเจ้าของเวลาออกอากาศทั้งหมดที่มีอยู่ในฐานะที่เป็นนายสถานี
  และมีหน้าที่จัดผังรายการออกอากาศให้เหมาะสมเพื่อให้มีจำนวนผู้ชมสูงสุดในแต่ละวัน
  บริษัททำการผลิตรายการประเภทข่าวด้วยตนเอง แต่สำหรับรายการประเภทบันเทิงต่าง ๆ เช่น
  ละครโทรทัศน์ รายการทอล์คโชว์ วาไรตี้โชว์ ภาพยนตร์ต่างประเทศ เป็นต้น
  จะร่วมผลิตรายการกับผู้ผลิตรายการอื่น

  รายได้ส่วนใหญ่มาจากการขายเวลาโฆษณาเป็นหลัก ซึ่งกลุ่มลูกค้าที่สำคัญ คือ
  บริษัทโฆษณาและเจ้าของผลิตภัณฑ์ต่างๆ
  ทั้งนี้คณะกรรมการกิจการวิทยุกระจายเสียงและวิทยุโทรทัศน์แห่งชาติ(ก.ก.ช.)
  ได้กำหนดเวลาที่จะสามารถโฆษณาไว้ไม่เกินชั่วโมงละ 12 นาที 30 วินาที
  ทั้งนี้เมื่อรวมเวลาในแต่ละวันแล้ว เวลาโฆษณาเฉลี่ยจะต้องไม่เกินชั่วโมงละ 12 นาที
  ในกรณีที่บริษัทร่วมผลิตรายการกับผู้ผลิตรายการภายนอก
  บริษัทจะแบ่งเวลาโฆษณากับผู้ผลิตรายการเป็นกรณีๆไป
  วิธีการแบ่งเวลาโฆษณานี้จะช่วยให้บริษัทสามารถบริหารเวลาโฆษณาได้อย่างยืดหยุ่นและมีประสิทธิภาพ
  ทั้งนี้ สำหรับการออกอากาศในช่วงเวลาที่มีผู้ชมโทรทัศน์สูงสุดหรือที่เรียกกันว่า Prime Time นั้น
  บริษัทมีนโยบายที่จะนำเสนอรายการบันเทิงที่ผลิตผ่านบริษัทผู้จัดหาและผลิตรายการในเครือเป็นหลัก

  3.2 การตลาดและภาวะ การแข่งขัน

  (1). นโยบายการตลาดและกลยุทธ์ในการแข่งขัน

  1. เพิ่มอัตราคนดูรวม เนื่องจากการวัดผลงานการจัดรายการของสถานีโทรทัศน์
  จะสามารถพิจารณาได้จากอัตราคนดูในแต่ละช่วงเวลา
  สถานีจึงเน้นในการเลือกรายการที่มีคุณภาพและการจัดผังรายการให้เหมาะสม

  2. เลือกสรรรายการที่มีคุณภาพ สถานีให้ความสนใจอย่างยิ่ง
  ในการคัดเลือกรายการที่จะนำมาแพร่ภาพในทุกขั้นตอน
  ตั้งแต่การร่วมกับผู้ผลิตรายการเลือกบทประพันธ์หรือภาพยนตร์ ผู้กำกับการแสดง ตัวดาราผู้แสดง
  ตลอดจนควบคุมคุณภาพของรายการโดยตลอดทั้งกระบวนการ
  เพื่อให้รายการมีคุณภาพตามที่ต้องการและได้รับความนิยมจากกลุ่มผู้ชมให้มากที่สุด

  3. จัดผังรายการให้เหมาะสม
  เพื่อให้มีความเหมาะกับกลุ่มผู้ชมในแต่ละช่วงเวลาและหลีกเลี่ยงการแข่งขันกับรายการของสถานีโทรทัศน์ช่องอื่น
  ๆ ทั้งนี้ สถานีจัดได้ว่าเป็นผู้นำของการจัดผังรายการภายในกลุ่มผู้ประกอบการโทรทัศน์ด้วยกัน
  โดยมีการปรับเปลี่ยนผังรายการของสถานีไปเรื่อย ๆ ตามสมัยนิยม
  ทำให้สถานีวิทยุโทรทัศน์ไทยทีวีสีช่อง 3 ได้รับส่วนแบ่งตลาดจากผู้ชมสูงที่สุดในช่วงปี 2543

4.  ควบคุมคุณภาพของรายการ โดยเฉพาะรายการประเภทละคร
    สถานีมีนโยบายที่จะต้องผลิตให้เสร็จสมบูรณ์ก่อนที่จะเริ่มแพร่ภาพ
    เพื่อให้การถ่ายทำเป็นไปอย่างสมบูรณ์มากที่สุดโดยไม่ต้องรีบเร่ง
    เสี่ยงกับการที่จะถ่ายทำไม่ทันกับการแพร่ภาพ
    และสถานีจะไม่พยายามยืดเนื้อหาของรายการกว่าที่ควรจะเป็น เพื่อไม่ให้เกิดความเยิ่นเย้อ
    และก่อให้เกิดความไม่น่าสนใจขึ้น
    นอกจากนี้จะพยายามเลือกผู้ผลิตรายการให้เหมาะสมกับประเภทของละคร
    หรือเรื่องที่จะทำการผลิตทั้งนี้ เพราะผู้ผลิตรายการนั้นจะมีความถนัดที่แตกต่างกันไป
    เพื่อให้คุณภาพของละครมีความสมบูรณ์มากที่สุด

5.  ครอบคลุมพื้นที่ถ่ายทอดให้ทั่วประเทศไทย สถานีได้ทำการขยายพื้นที่การแพร่ภาพของสถานีเรื่อย
    ๆ เพื่อให้ครอบคลุมพื้นที่ของการรับชมให้มากที่สุด ทั้งในบริเวณที่มีสภาพภูมิประเทศเป็นภูเขา
    หรือพื้นที่ที่รับสัญญาณได้ไม่ดีนัก ซึ่งจะทำให้การแพร่ภาพเข้าถึงคนไทยได้ทั่วทั้งประเทศพร้อมๆ
    กัน ในปัจจุบัน บริษัทจัดได้ว่าสามารถแพร่ภาพผ่านทางสถานีเครือข่ายจำนวน 32 สถานี
    ครอบคลุมพื้นที่ได้มากกว่าร้อยละ 90 ของพื้นที่ทั่วทั้งประเทศ
    และสามารถเข้าถึงประชาชนได้ถึงกว่าร้อยละ 96 ของประชาชนทั่วประเทศ

6.  ปรับปรุงคุณภาพของสัญญาณ
    สถานีพยายามอย่างต่อเนื่องในการปรับปรุงระบบการรับและส่งสัญญาณภาพ
    เพื่อให้ผู้ชมสามารถรับชมรายการของสถานีได้ชัดเจนมากยิ่งขึ้น
    ดังจะเห็นได้จากการที่สถานีได้ลงทุนในการปรับปรุงระบบสายอากาศของสถานีตามจังหวัดต่างๆอย่างต่อเนื่องมาตลอด
    โดยมุ่งที่จะทำให้ระบบการรับและส่งสัญญาณภาพมีประสิทธิภาพมากยิ่งขึ้น

  (2) การจำหน่ายและช่องทางการจำหน่าย

  การขายโฆษณาของสถานีโทรทัศน์ และกลุ่มผู้จัดหาและผลิตรายการของกลุ่มบีอีซี เวิลด์นั้น
  กลุ่มบริษัทมีทีมงานขายเพื่อติดต่อกับบริษัทโฆษณาซึ่งเป็นลูกค้ารายใหญ่ของกลุ่มลูกค้าที่เป็นบริษัทโฆษณาจะมาจองเวลาโฆษณาตั้งแต่ต้นปี
  เนื่องจากสื่อโทรทัศน์เป็นสื่อโฆษณาที่ได้รับความนิยมสูงสุด
  จึงมีผู้สนใจซื้อเวลาโฆษณาเป็นจำนวนมากในขณะที่เวลาโฆษณามีอยู่จำกัด

  นโยบายราคา

  สถานีและผู้ผลิตรายการจะร่วมกันเป็นผู้กำหนดอัตราค่าโฆษณา
  ปัจจัยที่ใช้ประกอบในการกำหนดราคาได้แก่ เวลาออกอากาศ อัตราค่าโฆษณาของคู่แข่ง
  รวมทั้งความนิยมของผู้ชมต่อรายการ(Rating) ทั้งนี้ ช่วงที่อัตราค่าโฆษณาสูงสุด คือ
  ช่วงละครหลังข่าว (20:30-22:30 น.) หรือที่เรียกว่า Prime Time รองลงมา
  คือช่วงข้างเคียงละคร (18:30-20.30 น.และ 22:30-23:30 น.) และในอดีตที่ผ่านมา
  บริษัทมีการปรับอัตราค่าโฆษณาทุกปี
  โดยการปรับอัตราค่าโฆษณาจะพิจารณาตามความเหมาะสมของตลาดโดยรวม

  (3). ภาวะอุตสาหกรรมและการแข่งขัน

  ภาพรวมของอุตสาหกรรม

  สถานีวิทยุโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า (Free TV) ขณะนี้มีอยู่รวม 6
  เครือข่าย คือ ช่อง 3, 5, 7, 9, 11และ iTV
  โดยสถานีจะหารายได้จากการรับจ้างโฆษณาสินค้าและบริการต่าง ๆ
  ในรายการโทรทัศน์ให้แก่ผู้ประกอบธุรกิจยกเว้นช่อง 11 ดังนั้น
  จะเห็นได้ว่าโทรทัศน์ให้บริการแก่คนกลุ่มหนึ่ง ในขณะที่ประกอบธุรกิจกับคนอีกกลุ่มหนึ่ง ด้วยเหตุนี้
  จำนวนและลักษณะของผู้ชมโทรทัศน์
  จึงเป็นปัจจัยและตัวกำหนดว่ารายการโทรทัศน์รายการใดจะมีโฆษณาสินค้าและบริการเข้ามาให้การสนับสนุนรายการมากน้อยเพียงใด
  รายการโทรทัศน์ที่มีผู้รับชมมากจะยิ่งทำให้มีโฆษณาสินค้าและบริการเข้ามาสนับสนุนรายการมากยิ่งขึ้น
  และจะทำให้อัตราค่าโฆษณาในช่วงเวลานั้น ๆ ของสถานีสูงขึ้นด้วย
  สถานีวิทยุโทรทัศน์ทุกสถานีจึงตั้งเป้าหมายให้รายการเข้าถึงผู้ชมให้ได้มากที่สุด
  โดยสรุปแล้วรายได้ของโทรทัศน์ที่เกิดจากรายการแต่ละรายการขึ้นอยู่กับจำนวนโฆษณาและอัตราค่าโฆษณา
  ซึ่งมีความสัมพันธ์โดยตรงกับจำนวนผู้ชมในรายการนั้น ๆ

  ภาวะการแข่งขันภายในอุตสาหกรรมโทรทัศน์

  การแข่งขันภายในอุตสาหกรรมนี้จัดว่ามีการแข่งขันกันพอสมควร
  เนื่องจากสถานีโทรทัศน์แต่ละรายจะต้องแข่งขันกันเสนอรายการที่มีคุณภาพเพื่อสร้างความนิยมจากผู้ชม
  ซึ่งจะมีผลต่อการดึงดูดความต้องการของโฆษณาและการตั้งราคาโฆษณา อย่างไรก็ตาม
  การแข่งขันจะเน้นอยู่ระหว่างช่อง 3 และช่อง 7
  อาจจะเนื่องจากดำเนินงานโดยองค์กรเอกชนทำให้มีสภาพคล่องตัวและถูกกระทบโดยการเปลี่ยนแปลงน้อยกว่าช่อง
  5 และช่อง 9 ซึ่งบริหารโดยกองทัพบกและองค์การสื่อสารมวลชนแห่งประเทศไทย ตามลำดับ
  นอกจากนี้
  สถานีโทรทัศน์แต่ละรายจะต้องพยายามรักษาความสัมพันธ์ที่ดีกับผู้ผลิตและจัดหารายการต่างๆ
  แก่สถานีวิทยุโทรทัศน์ อาทิเช่น ละคร สารคดี และภาพยนตร์ต่างประเทศ
  เพื่อเพิ่มพูนศักยภาพในการแข่งขันกับบริษัทอื่น ๆ ภายในอุตสาหกรรมนี้

  ภาวะการแข่งขันจากอุตสาหกรรมที่เกี่ยวข้อง

  โทรทัศน์ระบบบอกรับเป็นสมาชิก (Subscription TV) โทรทัศน์ผ่านดาวเทียม (Satellite
  TV) และสื่อโทรทัศน์อื่นๆ ไม่จัดว่าเป็นคู่แข่งโดยตรงกับธุรกิจโทรทัศน์แบบพื้นฐาน (ช่อง3,
  5,7,9,11และ iTV) เนื่องจากมีลักษณะการดำเนินงานและฐานรายได้ที่แตกต่างกัน กล่าวคือ
  ผู้ประกอบการโทรทัศน์ระบบบอกรับเป็นสมาชิกและโทรทัศน์ผ่านดาวเทียมมีรายได้เป็นค่าบริการรายเดือนซึ่งเรียกเก็บจากผู้ชม
  และอาจมีการอนุญาตให้ขายเวลาโฆษณาเพียงเล็กน้อยเท่านั้น
  อย่างไรก็ตามเนื่องจากจำนวนผู้ชมจะมีผลต่ออัตราค่าโฆษณาซึ่งจะส่งผลกระทบต่อรายได้ของบริษัทที่ประกอบการโทรทัศน์
  การเพิ่มขึ้นของการให้บริการโทรทัศน์ ระบบบอกรับเป็นสมาชิก (Subscription TV)
  โทรทัศน์ผ่านดาวเทียม(Satellite TV)
  และสื่อโทรทัศน์อื่นๆในอนาคตอาจจะมีผลทางอ้อมต่อผู้ประกอบการโทรทัศน์แบบพื้นฐาน
  โดยที่จะทำให้จำนวนผู้ชมรายการโทรทัศน์ลดลงซึ่งอาจจะมีส่วนทำให้อัตราการโฆษณาทางโทรทัศน์ลดลงหรือเพิ่มได้ในอัตราที่ช้าลง

  นอกเหนือจากนี้แล้ว โทรทัศน์ยังคงเป็นสื่อโฆษณาที่มีการแข่งขันกับสื่อโฆษณาอื่น ๆ อาทิ เช่น
  วิทยุ, หนังสือพิมพ์ และอินเตอร์เน็ต เป็นต้น อย่างไรก็ตาม
  การแข่งขันในขณะนี้ยังไม่รุนแรงมากนัก
  เนื่องจากการโฆษณาโดยใช้โทรทัศน์เป็นสื่อนั้นถือได้ว่ามีประสิทธิภาพมากที่สุด
  จึงยังคงสามารถครอบครองส่วนแบ่งของตลาดได้มากที่สุดโดยมีสัดส่วนประมาณ 50-60%
  ของค่าใช้จ่ายในการโฆษณารวม

  สรุปภาวะอุตสาหกรรม และแนวโน้มในอนาคต

  ภาวะการแข่งขันของสถานีโทรทัศน์ในอนาคต

  การแข่งขันในอุตสาหกรรมโทรทัศน์จะทวีความรุนแรงเพิ่มขึ้นในอนาคต ทั้งนี้
  เนื่องจากนโยบายทีวีเสรีของภาครัฐ และการเพิ่มขึ้นในบทบาทของสื่อโฆษณาอื่นๆ
  เช่นสื่ออิเล็กทรอนิคส์อย่างอินเตอร์เน็ต และสื่อโทรทัศน์ระบบบอกรับเป็นสมาชิก
  จากการที่โทรทัศน์จะสามารถดำรงไว้ซึ่งส่วนแบ่งตลาดสูงสุดด้านโฆษณาในขณะนี้ทำให้เชื่อว่า
  ในระยะเวลาอันใกล้นี้จะมีผลกระทบน้อยมากจากการเปลี่ยนแปลงการดำเนินธุรกิจของสื่อ

  โทรทัศน์ปกติ

  ความต้องการด้านรายการจะเพิ่มขึ้นมาก

  จากจำนวนผู้ประกอบการที่เพิ่มมากขึ้นทั้งสถานีโทรทัศน์ระบบยูเอชเอฟและสถานีโทรทัศน์ระบบบอกรับเป็นสมาชิก(เคเบิ้ลทีวี)
  จำนวนหลายราย
  ทำให้ความต้องการในด้านรายการทั้งที่ผลิตในประเทศและต่างประเทศเพิ่มมากขึ้น
  ส่งผลให้อำนาจการต่อรองของผู้เป็นเจ้าของบทประพันธ์ เจ้าของลิขสิทธิ์ภาพยนตร์
  และผู้ผลิตรายการมีมากขึ้น นอกจากนี้ ต้นทุนการผลิตรายการก็มีแนวโน้มที่จะเพิ่มขึ้นเช่นกัน

  โอกาสที่จะนำรายการเก่า ๆ มาฉายซ้ำใหม่ (Rerun) ได้

  บริษัทผู้จัดหาและผลิตรายการที่เป็นเจ้าของลิขสิทธิ์ละครหรือภาพยนตร์มีแนวโน้มที่จะสามารถนำรายการที่เคยแพร่ภาพทางสถานีวิทยุโทรทัศน์ไปจำหน่ายต่อให้แก่ผู้ประกอบการอื่น
  ๆได้ เช่น ผู้ประกอบการเคเบิ้ลทีวี ซึ่งการนำรายการไปจำหน่ายต่อเพื่อทำการแพร่ภาพอีกรอบนั้น
  ในปัจจุบันมีการทำกันอยู่น้อยมาก
  จึงเป็นโอกาสที่บริษัทผู้จัดหาและผลิตรายการจะมีรายได้จากการขายละครและภาพยนตร์เพิ่มมากขึ้น

  3.3 การจัดหาผลิตภัณฑ์หรือบริการ

  การดำเนินงานของสถานีวิทยุโทรทัศน์ไทยทีวีสีช่อง 3

  ในด้านการผลิตของบริษัทซึ่งเป็นนายสถานีโทรทัศน์นั้น
  สามารถแบ่งออกเป็นลักษณะการดำเนินงานที่สำคัญได้ 4 ประเภท คือ การจัดผังรายการ
  การจัดหาและผลิตรายการ การแพร่ภาพออกอากาศ และการกระจายเสียงวิทยุคลื่น
  เอฟ.เอ็ม.105.5

  1. การจัดผังรายการ

  การจัดผังรายการเพื่อการออกอากาศของสถานีวิทยุโทรทัศน์
  เป็นขั้นตอนในการผสมผสานลักษณะของรายการและคุณภาพของรายการกับความต้องการหรือรสนิยมของผู้ชม
  โดยทางสถานีจะพยายามจัดเวลาของการแพร่ภาพรายการต่างๆ
  ที่ผลิตออกมาเพื่อแพร่ภาพให้สอดคล้องกับผู้ชม
  ซึ่งปัจจัยที่จะใช้ในการตัดสินใจเลือกรายการนั้นจะต้องพิจารณาถึงส่วนประกอบหลัก ๆ ที่สำคัญ คือ
  ผังรายการออกอากาศของสถานีโทรทัศน์อื่นๆ ลักษณะของผู้ชมและรายการที่ผู้ชมต้องการชม

  การวิเคราะห์การจัดผังรายการออกอากาศของสถานีอื่น

  ขั้นตอนนี้เป็นการรวบรวมข้อมูลที่สรุปแนวโน้มความเป็นไปได้ของจำนวนผู้ชมโทรทัศน์ก่อนที่จะมีการจัดผังรายการออกอากาศ
  ในปัจจุบันประเทศไทยมีสถานีวิทยุโทรทัศน์ในส่วนกลางถึง 6 สถานี ดังนั้น
  การแข่งขันกันจัดรายการของทางสถานีเพื่อดึงดูดจำนวนผู้ชม
  จำเป็นจะต้องคำนึงถึงคุณภาพรายการปริมาณที่ออกอากาศ ความสัมพันธ์ของรายการข้างเคียง
  ความสามารถ ภาพพจน์ ค่านิยมของสถานี และสถานีคู่แข่ง
  เมื่อผู้จัดรายการของทางสถานีทราบถึงประเภทรายการของสถานีคู่แข่งขันแล้ว
  จะนำมาประเมินถึงจุดเด่นที่จะสามารถดึงดูดจำนวนผู้ชมได้มาก
  ต่อจากนั้นเจ้าหน้าที่ที่มีส่วนเกี่ยวข้องกับการจัดผังรายการ
  จึงสามารถวิเคราะห์รายการของสถานีคู่แข่งขันเปรียบเทียบกับรายการของตนเอง
  เพื่อพิจารณาเลือกรายการออกอากาศให้ดึงดูดจำนวนผู้ชมให้ได้มากที่สุด

  ลักษณะของผู้ชม

  เนื่องจากลักษณะการชมของผู้ชมแตกต่างกันไปตามเพศ อายุ อาชีพ ระดับการศึกษา
  และสภาวะการดำรงชีวิต ดังนั้น รายการบางประเภทอาจจะได้รับความนิยมจากผู้ชมกลุ่มหนึ่ง
  แต่ไม่ได้รับความนิยมเท่าที่ควรจากผู้ชมอีกกลุ่มหนึ่ง เพื่อให้รายการลักษณะต่างๆ
  จัดไว้ในช่วงที่มีกลุ่มผู้ชมรายการนั้นสูงสุด
  ผู้จัดรายการและเจ้าหน้าที่ที่เกี่ยวข้องจำเป็นต้องรวบรวมรายละเอียดเกี่ยวกับข้อมูลสถิติต่างๆ
  ของผู้ชมในแต่ละช่วงเวลาและรายการต่างๆ
  เพื่อนำไปประกอบการพิจารณาจัดผังรายการออกอากาศให้ตรงกับความต้องการหรือรสนิยมของผู้ชม
  ซึ่งการศึกษารายละเอียดข้อมูลพฤติกรรมของผู้ชมนั้น
  ทางสถานีสามารถรวบรวมได้จากบริษัทที่ทำการวิเคราะห์หาเรตติ้ง และจำนวนผู้ชม เช่น บริษัท
  เอซี นีลเซ็น จำกัด เป็นต้น
  ประกอบเข้ากับประสบการณ์การเรียนรู้ที่ผู้จัดรายการได้สะสมมาจากการดำเนินกิจการด้านสื่อสารมวลชน

  การวิจัยรายการเพื่อให้ทราบถึงรายการที่ผู้ชมต้องการชม

  การจัดรายการของทางสถานีวิทยุโทรทัศน์ไทยทีวีสีช่อง 3
  ได้รับความนิยมจากผู้ชมมากขึ้นเป็นลำดับตั้งแต่ปี พ.ศ. 2516
  โดยเฉพาะรายการภาพยนตร์ชุดและภาพยนตร์เรื่องยาวจากต่างประเทศ
  และจากการสำรวจเรตติ้งซึ่งทางสถานีได้นำข้อมูลดังกล่าวมาประกอบ
  สมมติฐานความต้องการของผู้ชมในอนาคตและเป็นแนวทางในการพัฒนารายการให้เป็นไปตามความต้องการของผู้ชมว่า
  แนวโน้มและทิศทางความนิยมของผู้ชมที่ติดตามดูรายการของทางสถานียังคงมีพฤติกรรมที่ไม่ค่อยแตกต่างไปจากอดีตมากนัก

  ทางสถานีจะนำผลการวิเคราะห์ข้อมูลสถิติต่างๆ
  มาใช้พิจารณาเลือกรายการที่เหมาะสมต่อผู้ชมกลุ่มเป้าหมาย
  ซึ่งทางฝ่ายจัดผังรายการจะต้องกำหนดวัน เวลา และความถี่ของการแพร่ภาพออกอากาศ
  ที่ผ่านมาสถานีวิทยุโทรทัศน์ไทยทีวีสีช่อง 3
  จะพิจารณาจัดผังรายการครั้งใหญ่ในช่วงเดือนตุลาคมของปี โดยคณะผู้บริหารของทางสถานี
  ซึ่งจะมีการเปลี่ยนแปลงทั้งด้านรายการและอัตราค่าโฆษณา

  ต่อจากนั้นเจ้าหน้าที่จะจัดทำผังรายการประจำเดือนล่วงหน้า 1 เดือน
  เพื่อเป็นแนวทางในการดำเนินงานและแจ้งให้บริษัทโฆษณา
  และลูกค้าทราบถึงรายการของเดือนถัดไปที่จะทำการแพร่ภาพ
  หลังจากนั้นจะเป็นการวางแผนผังรายการประจำวันซึ่งมีการจัดทำขึ้นทุกวันโดยแผนกจัดรายการและแผนกโฆษณา
  โดยระบุรายละเอียดของรายการ เช่น รายชื่อ ประเภท ความยาวของรายการ
  รวมทั้งรายละเอียดของการโฆษณาสินค้า
  เพื่อให้เจ้าหน้าที่ผู้ที่มีส่วนเกี่ยวข้องต่อการปฏิบัติงานได้ทราบถึงรายละเอียดของการแพร่ภาพตามผังรายการประจำวัน
  ทั้งนี้ รูปแบบของการจัดผังรายการออกอากาศของสถานีจะสามารถแบ่งเป็นรูปแบบต่าง ๆ ดังนี้

1.  แพร่ภาพรายการหนึ่งๆ ต่อเนื่องกันหลายวันในแต่ละสัปดาห์
    วิธีการจัดผังรายการนี้อาจเรียกได้ว่าเป็นการจัดแบบแนวซ้อน คือ
    ให้รายการใดรายการหนึ่งออกอากาศต่อเนื่องกันหลาย ๆ วันในเวลาเดียวกันในแต่ละสัปดาห์
    เช่น รายการละครหลังข่าวที่ให้มีการแพร่ภาพออกต่อเนื่องกันเป็นเวลา2 หรือ 3 วันติดกัน
    ฯลฯ การจัดผังรายการวิธีนี้ทำให้มีผู้ชมติดตามชมกันอย่างต่อเนื่อง
    เพราะไม่ต้องรอชมนานเกินไปและเป็นการง่ายต่อการจดจำว่ารายการนั้นออกอากาศวันและเวลาใด
    ซึ่งจะเป็นผลดีต่อการขายเวลาโฆษณาของทางสถานี
    เนื่องจากผู้ซื้อโฆษณาต้องการเลือกลงโฆษณาในช่วงรายการที่มีผู้ติดตามชมอย่างสม่ำเสมอ
    วิธีนี้จึงเหมาะกับรายการประเภทละคร

2.  แพร่ภาพรายการหนึ่งๆ เป็นเวลาต่อเนื่องกันจนจบรายการ
    รายการประเภทนี้โดยส่วนใหญ่จะเป็นรายการประเภทกีฬา เช่น ฟุตบอล อเมริกันฟุตบอล มวย
    ฯลฯ ซึ่งมีการถ่ายทอดสดผ่านดาวเทียมติดต่อกันหลายชั่วโมง
    การจัดตารางออกอากาศประเภทนี้อาจะเรียกว่าเป็นการจัดแบบแนวกว้าง
    เพื่อดึงดูดความสนใจของกลุ่มผู้ชมประเภทนี้เป็นพิเศษ
    เพราะเป็นการจัดรายการติดต่อกันในวันเดียวเป็นเวลานานหลายชั่วโมง อย่างไรก็ตาม
    กลุ่มผู้ชมที่ไม่ชอบรายการนั้นๆ อาจเกิดความเบื่อหน่ายและเปลี่ยนไปชมสถานีช่องอื่นได้ง่าย
    ทางสถานีจึงไม่ค่อยจัดรายการประเภทนี้ให้เห็นบ่อยนัก

  2. การผลิตรายการ

  การผลิตรายการของสถานีจะมีอยู่ 2 รูปแบบ คือ สถานีจะเป็นผู้ผลิตรายการเอง
  ซึ่งรายการที่สถานีเป็นผู้ผลิตเองเป็นประจำคือ รายการข่าว
  นอกจากนี้อาจมีรายการเฉพาะกิจอื่นๆ
  ที่เกิดขึ้นไม่บ่อยนักและขั้นตอนในการดำเนินรายการไม่ยุ่งยากนัก เช่น
  การถ่ายทอดสดการรับบริจาคเงินเพื่อการกุศลต่างๆ
  ส่วนรายการที่สถานีร่วมผลิตรายการกับผู้จัดหาและผลิตรายการอื่นนั้น
  สถานีจะร่วมในการคัดเลือกบทประพันธ์ นักแสดง ตลอดจนผู้ที่เกี่ยวข้องด้วย
  และจะให้การสนับสนุนแก่ผู้ผลิตรายการในด้านอุปกรณ์ที่จำเป็นต่างๆ อีกด้วย

การผลิตรายการข่าว

  สถานีวิทยุโทรทัศน์ไทยทีวีสีช่อง 3 เป็นผู้ผลิตรายการข่าวที่จะนำออกแพร่ภาพเอง
  โดยถือได้ว่าทางสถานีเป็นสถานีแรกของประเทศไทยที่เป็นผู้บุกเบิกการนำรายการข่าวดาวเทียมมาแพร่ภาพเมื่อปีพ.ศ.
  2521
  ส่งผลให้มีการพัฒนาและแข่งขันการเสนอรายการข่าวทางโทรทัศน์ในปัจจุบันการเสนอข่าวของทางสถานีวิทยุโทรทัศน์
  ไทยทีวีสีช่อง 3
  ครอบคลุมไปถึงการถ่ายทอดสดจากศูนย์ข่าวภูมิภาคและข่าวต่างประเทศทั่วทุกมุมโลกโดยผ่านดาวเทียม
  เพื่อให้บริการด้านข่าวสารทั้งในประเทศและต่างประเทศอย่างทันต่อเหตุการณ์

  การจัดหาหรือผลิตรายการบันเทิงต่างๆ

  ทางสถานีมีนโยบายที่จะร่วมจัดหา หรือผลิตรายการบันเทิงต่าง ๆ กับผู้ผลิตรายการทั่วไป
  ทั้งกับบริษัทในเครือและผู้ผลิตรายการอิสระ โดยจะมีส่วนตั้งแต่การเลือกบทประพันธ์
  และจัดทำบทละคร คัดเลือกนักแสดง ผู้กำกับ ผู้ดำเนินรายการ ประเภทของรายการ
  ตลอดจนให้การสนับสนุนในด้านอุปกรณ์และเจ้าหน้าที่ในการถ่ายทำ การตัดต่อภาพ การบันทึกเสียง
  การแปลงระบบเทปต่างๆ เป็นต้น

  การเซ็นเซอร์

  ก่อนที่จะนำภาพยนตร์ หรือละคร หรือรายการบันเทิงต่างๆ มาออกอากาศ
  บริษัทจะต้องนำรายการทั้งหมดนั้นมาผ่านขั้นตอนการเซ็นเซอร์
  เพื่อตรวจสอบไม่ให้นำเสนอภาพหรือข้อความที่ผิดต่อกฎระเบียบของกรมประชาสัมพันธ์ที่ควบคุมโดยคณะกรรมการวิทยุกระจายเสียงและวิทยุโทรทัศน์แห่งชาติ
  (กกช.) ซึ่งภาพและข้อความที่แพร่ภาพจะต้องไม่กระทบต่อความมั่นคงของประเทศ
  หรือมีลักษณะต้องห้ามตามกฎหมาย

ในขั้นตอนการเซ็นเซอร์รายการต่างๆของบริษัทนั้น จะใช้ทีมงานประมาณ 4-5 คน
ต่อการพิจารณาในแต่ละครั้ง โดยทีมงานจะพิจารณารายการต่าง ๆ ก่อนการออกอากาศประมาณ
3-4 วัน หากมีปัญหาในการตัดสินใจ ทีมงานจะใช้วิธีลงเสียงหรือให้ประธานการพิจารณาเป็นผู้ตัดสิน
ถ้ารายการใดๆ มีปัญหาที่จะต้องเซ็นเซอร์ สถานีจะแจ้งกลับไปยังผู้จัดรายการนั้นๆ
ก่อนที่จะทำการตัดต่อ

  3. การแพร่ภาพออกอากาศ

  การแพร่ภาพออกอากาศของรายการต่างๆ
  เป็นขั้นตอนสุดท้ายของการบริการด้านการสื่อสารทางโทรทัศน์
  ขั้นตอนนี้นับได้ว่าเป็นจุดรวมของการนำเสนอข่าวสาร ความรู้
  และความบันเทิงที่มีอิทธิพลต่อความนึกคิด และวัฒนธรรมประเพณีของไทย
  ซึ่งได้ผ่านการจัดผังรายการเป็นลำดับขั้นตอนของทางสถานีโทรทัศน์เพื่อให้เป็นไปตามความต้องการของประชาชน

  ห้องส่งและห้องควบคุมการแพร่ภาพ

  ในปัจจุบันสถานีวิทยุโทรทัศน์ไทยทีวีสีช่อง 3 มีห้องส่งทั้งหมด 6 ห้องส่ง โดยอยู่ที่หนองแขมจำนวน
  3 ห้องส่ง และที่อาคารเอ็มโพเรี่ยมทาวเวอร์อีก 3 ห้องส่ง
  ห้องส่งที่สถานีหนองแขมจะใช้สำหรับการจัดทำรายการทุกประเภท เช่น บันทึกเทปละคร
  รายการเกมโชว์และวาไรตี้
  หรือใช้ออกอากาศรายการสดได้ทันทีโดยมีระบบเชื่อมโยงสัญญาณภาพและเสียงด้วยเครื่องไมโครเวฟ
  ส่งกลับมายังอาคารเอ็มโพเรี่ยมได้ทันที แต่ละห้องส่งประกอบด้วยกล้องถ่ายภาพโทรทัศน์
  เครื่องควบคุมการเลือกภาพ (Production Switcher) เครื่องสร้างภาพพิเศษ(Digital
  Video Effect) เครื่องบันทึกเทปโทรทัศน์(Video Tape Recorder)
  เครื่องควบคุมการตัดต่อเทป (Automatic Editing Machine) เครื่องทำภาพกราฟฟิก
  เครื่องสร้างตัวอักษร (Character Generator)และเครื่องสร้างเสียงต่างๆ(Sound
  Effect) ส่วนอาคารเอ็มโพเรี่ยม มีห้องส่งจำนวน 3 ห้อง ซึ่ง 2
  ห้องส่งจะใช้สำหรับการผลิตรายการต่าง ๆ เช่น รายการสนทนา(Talk Show) รายการวาไรตี้
  และผลิตสื่อประชาสัมพันธ์และการโฆษณา(Post Production) และอีก 1
  ห้องส่งจะใช้สำหรับถ่ายทอดสดข่าวประจำวันและใช้ร่วมกับการถ่ายทอดสดนอกสถานี
  ทั้งนี้แต่ละห้องส่งจะประกอบด้วยกล้องโทรทัศน์ เครื่องบอกบทในการอ่าน(Prompter)
  เครื่องควบคุมการเลือกภาพ (Production Switcher) เครื่องสร้างภาพพิเศษ(Digital
  Video Effect) เครื่องเก็บภาพนิ่ง(Slide Fine) เครื่องสร้างตัวอักษรและกราฟฟิก
  (Graphic Character Generator) เครื่องควบคุมการตัดต่อภาพ (Automatic Editing
  Machine) และเครื่องเทปบันทึกภาพ (Video Tape Recorder) เป็นต้น

  ส่วนห้องควบคุมการแพร่ภาพ (Master Control)
  จะทำหน้าที่ควบคุมการแพร่ภาพสัญญาณโทรทัศน์ทั้งหมด
  ก่อนที่จะนำส่งต่อไปยังห้องไมโครเวฟและเครื่องส่งโทรทัศน์เพื่อการออกอากาศ
  ภายในห้องนี้จะประกอบด้วยเครื่องควบคุมสัญญาณจากภายนอกสถานที่ (Frame Sync) เช่น
  จากรถโอบีแวนจากดาวเทียม (Satellite) จากห้องส่งอื่น ๆ จากห้องตัดต่อเทป
  จากห้องเทปข่าว และจากห้องเทปโฆษณา เป็นต้น เครื่องสร้างตัวอักษร(Character
  Generator)และเครื่องเทปบันทึกภาพ (Video Tape Recorder)
  สำหรับออกอากาศรายการต่างๆ นอกจากนี้
  ภายในห้องนี้จะประกอบด้วยหน่วยงานของฝ่ายรายการและฝ่ายโฆษณา
  ซึ่งจะทำหน้าที่ควบคุมเวลาในการแพร่ภาพให้ตรงกับผังรายการ

  การส่งสัญญาณภาพของสถานี

  การแพร่ภาพในเขตกรุงเทพและปริมณฑล

  การแพร่ภาพออกอากาศทางสถานีภายในเขตกรุงเทพมหานครและปริมณฑลจะออกอากาศด้วยความถี่โทรทัศน์ช่อง3
  โดยเครื่องส่งโทรทัศน์เป็นเครื่องรุ่นใหม่ที่สามารถออกอากาศด้วยระบบสองเสียง
  (หากเป็นรายการต่างประเทศ ช่อง 1 จะเป็นเสียงพากย์ และช่อง2 จะเป็นเสียง Sound
  Track) สัญญาณภาพและเสียงจะถูกส่งจากห้องควบคุมสัญญาณโทรทัศน์ที่อาคารเอ็มโพเรี่ยม
  โดยผ่านทางระบบการเชื่อมโยงด้วยคลื่นไมโครเวฟไปออกอากาศที่หนองแขม

การแพร่ภาพไปต่างจังหวัด

  การแพร่ภาพสู่สถานีโทรทัศน์ส่วนภูมิภาค
  สถานีจะใช้การส่งสัญญาณภาพและเสียงไปทางคลื่นไมโครเวฟไปที่การสื่อสารแห่งประเทศไทย
  ซึ่งตั้งอยู่ที่เขตบางรัก สัญญาณจะถูกส่งต่อด้วยระบบดิจิตอลไปที่อำเภอศรีราชา
  เพื่อการส่งสัญญาณขึ้นดาวเทียมไทยคม ทั้งนี้ ในปัจจุบันสถานีเช่าช่องสัญญาณดาวเทียมประเภท
  C-Bandอยู่ 1/2 ทรานสปอนเดอร์
  หลังจากนั้นสัญญาณจะถูกส่งต่อไปยังสถานีสื่อสารโทรคมนาคมดาวเทียมภาคพื้นดิน (Earth
  Station) ในจังหวัดต่างๆ รวม 32 จังหวัด เพื่อส่งต่อให้สถานีเครือข่ายทางคลื่นไมโครเวฟ
  หรือส่งต่อเข้ากับเครื่องส่งของสถานีเครือข่าย
  เพื่อทำการแพร่ภาพสัญญาณต่อไปยังของผู้ชมในเขตพื้นที่นั้นๆ

เครือข่ายของสถานีวิทยุโทรทัศน์ไทยทีวีสีช่อง 3

  เครือข่ายทั้งหมดของสถานีมีทั้งสิ้นรวม 32 เครือข่ายกระจายอยู่ทั่วประเทศไทย ดังนี้

  --------------------- ------------------------------ -------------------
  ภูมิภาค                 จังหวัด                          ช่องสัญญาณออกอากาศ

  ภาคกลางและตะวันออก     กรุงเทพ                         ช่อง 3

                        ระยอง, สระแก้ว และประจวบคีรีขันธ์   ช่อง 6

                        ตราด                           ช่อง 7

  ภาคตะวันออกเฉียงเหนือ    นครราชสีมา                      ช่อง 2

                        อุบลราชธานี                      ช่อง 6

                        ขอนแก่น , สกลนคร และสุรินทร์       ช่อง 7

                        เลย และหนองบัวลำภู               ช่อง 12

  ภาคเหนือ               เชียงใหม่ และสุโขทัย               ช่อง 3

                        แพร่, แม่ฮ่องสอน,                 ช่อง 6
                        ลำปาง,ตากและนครสวรรค์           

                        น่าน                            ช่อง 7

                        เชียงราย                        ช่อง 8

                        เพชรบูรณ์                        ช่อง 11

  ภาคใต้                 สงขลา (หาดใหญ่)                 ช่อง 2

                        สุราษฎร์ธานี, ตรัง, พังงา           ช่อง 6

                        ยะลา                           ช่อง 9

                        ชุมพร, นครศรีธรรมราช, สตูล, ระนอง ช่อง 11
                        และภูเก็ต                        
  --------------------- ------------------------------ -------------------

  ปัญหาที่พบในการแพร่ภาพ

เนื่องจากการออกอากาศของเครื่องส่งโทรทัศน์จะใช้ความถื่วิทยุที่ใช้ในกิจการโทรทัศน์ในย่านความถี่
VHF-UHF ซึ่งมีคุณสมบัติในการแพร่กระจายคลื่นในระดับสายตา (Line of Sight) ดังนั้น
คลื่นที่ส่งออกไปจึงมักจะถูกบดบังด้วยอาคารสูง ๆ ซึ่งเกิดขึ้นในกรุงเทพมหานครและเมืองใหญ่
ทำให้สัญญาณภาพในพื้นที่ที่มีอาคารบดบังการรับสัญญาณจะรับภาพได้ไม่ชัดเจนหรือเกิดเงา
หรือเกิดภาพสะท้อนขึ้น ส่วนในท้องถิ่นห่างไกลประชาชนบางท้องถิ่นจะไม่สามารถรับสัญญาณได้ชัดเจน
เพราะเกิดการบดบังคลื่นที่ส่งจากภูเขา หรือแนวป่าไม้ หรือส่วนโค้งของผิวโลก ดังนั้น
บริษัทจึงได้มีการวางแผนแก้ไขปัญหาการรับสัญญาณให้ดีขึ้น
โดยการเริ่มปรับปรุงระบบเสาส่งโทรทัศน์ให้พ้นจากการถูกบดบัง
และปรับเปลี่ยนเครื่องส่งให้มีกำลังวัตต์สูงขึ้น นอกจากนี้
สถานีอาจแก้ปัญหาโดยใช้ระบบการส่งสัญญาณตรงจากดาวเทียม (Direct to Home-DTH)
แต่หากดำเนินการโดยวิธีดังกล่าวประชาชนจะต้องลงทุนซื้ออุปกรณ์รับสัญญาณในราคาประมาณ
6,000-20,000 บาทต่อเครื่อง ซึ่งเป็นวิธีที่บริษัทลงทุนน้อย แต่ประชาชนต้องลงทุนสูง ในปัจจุบัน
บริษัทจึงเน้นการแก้ปัญหาโดยใช้วิธีปรับปรุงเสาส่งโทรทัศน์ก่อน
โดยจะรอให้เทคโนโลยีDTHพัฒนามากขึ้น
และให้อุปกรณ์การรับสัญญาณมีราคาถูกลงจนไม่ทำให้ผู้รับสัญญาณทั่วไปเดือดร้อนในการลงทุนด้านอุปกรณ์
ซึ่งในอนาคตบริษัทคงจะใช้ทั้งสองวิธีในการปรับปรุงสัญญาณของสถานี

4. การกระจายเสียงทางคลื่นวิทยุ เอฟ.เอ็ม 105.5

  บริษัทฯ ได้ทำสัญญาร่วมดำเนินการกับองค์การสื่อสารมวลชนแห่งประเทศไทย
  ให้เป็นผู้ดำเนินการกระจายเสียงทางคลื่น FM105.5 MHz ตั้งแต่ต้นปี 2533 ถึงปี 2563
  (ดูรายละเอียดสัญญาในหัวข้อ “สินทรัพย์ที่ไม่มีตัวตน” )โดยสามารถกระจายเสียงได้ตั้งแต่เวลา
  6.00 น.ถึง 24.00 น.ในเดือนกันยายน 2537 บริษัทได้ทำสัญญาให้เช่าเวลากับบริษัท เรดิแอด
  จำกัด ไปดำเนินการในช่วง 1 ตุลาคม 2537 ถึง 30 กันยายน 2540 แต่หลังจากนั้น บริษัท
  ยูแอนด์ไอ คอร์โปเรชั่น จำกัด บริษัทในเครือ ได้เข้าไปรับช่วงเวลาตั้งแต่ 1 พฤศจิกายน 2537
  ถึง 30 กันยายน 2540 มาดำเนินการเอง และได้ดำเนินการต่อเนื่องมาถึงปัจจุบัน

  ต้นทุนขาย

ต้นทุนขายของสถานีสำคัญ ๆ ประกอบด้วย ต้นทุนรายการค่าสิทธิโครงการขยายเครือข่ายตัดจ่าย
ค่าร่วมดำเนินการส่งโทรทัศน์สี ค่าเช่าใช้ดาวเทียม เงินเดือนฝ่ายผลิต และฝ่ายข่าว
ส่วนต้นทุนขายของกลุ่มผู้จัดหาและผลิตรายการนั้น ส่วนใหญ่จะเป็นต้นทุนค่ารายการ
ซึ่งประกอบด้วยค่าลิขสิทธิ์ภาพยนตร์ ค่าละคร ค่าลิขสิทธิ์บทประพันธ์ และต้นทุนอื่น ๆ

ลักษณะของกลุ่มลูกค้า

  เนื่องจากรายได้หลักของธุรกิจนี้มาจากการขายเวลาโฆษณา
  ลูกค้าจึงเป็นบริษัทโฆษณาและเจ้าของสินค้าต่าง ๆ
  ที่จองซื้อเวลาโฆษณาเพื่อนำเสนอรายการโฆษณา
  โดยกลุ่มลูกค้าเหล่านี้ไม่จัดว่าเป็นผู้มีความสัมพันธ์กับสถานีหรือบริษัทผู้จัดหาและผลิตรายการของกลุ่มบริษัทแต่อย่างใด
  กลุ่มบริษัทไม่มีนโยบายทำข้อตกลงผูกพันการขายเวลาโฆษณากับกลุ่มลูกค้าแต่อย่างใด

  กลุ่มลูกค้าที่ทำการโฆษณามากหรือน้อยนั้นขึ้นอยู่กับการแข่งกันในแต่ละธุรกิจ ซึ่งส่วนใหญ่จะได้แก่
  ผลิตภัณฑ์เกี่ยวกับเส้นผม ผลิตภัณฑ์ด้านสุขอนามัย ผลิตภัณฑ์บำรุงผิว เป็นต้น แต่อย่างไรก็ตามในปี
  2543 ได้มีกลุ่มธุรกิจใหม่ ๆ ใช้จ่ายในด้านโฆษณาในอัตราที่สูงขึ้นจากก่อนมาก เช่น
  กลุ่มธุรกิจด้านสื่อสาร เป็นต้น

  สิทธิหรือข้อจำกัดในการประกอบธุรกิจ

การควบคุมของภาครัฐ

พระราชบัญญัติวิทยุกระจายเสียงและวิทยุโทรทัศน์ พ.ศ.2498
ได้ระบุถึงขีดข้อจำกัดมิให้เอกชนประกอบการค้าด้านวิทยุกระจายเสียงและวิทยุโทรทัศน์ ทั้งนี้
หน่วยงานของรัฐที่มีอำนาจในการประกอบกิจการวิทยุโทรทัศน์ตามพระราชบัญญัติดังกล่าว ได้แก่
กระทรวงกลาโหม องค์การสื่อสารมวลชนแห่งประเทศไทย(อ.ส.ม.ท.) กรมประชาสัมพันธ์
และสำนักนายกรัฐมนตรี การดำเนินงานวิทยุโทรทัศน์ในประเทศไทยจึงแบ่งเป็น 3 ลักษณะ คือ

1.  รัฐเป็นเจ้าของและผู้บริหารกิจการ รัฐบาลจะเป็นเจ้าของในอุปกรณ์และสิ่งสนับสนุนอื่นๆ
    ซึ่งกิจการอาจได้รับงบประมาณสนับสนุนจากงบประมาณแผ่นดิน เจ้าหน้าที่ส่วนมาก
    จะเป็นคนของรัฐบาลหรือข้าราชการ เช่น สถานีวิทยุโทรทัศน์สีกองทัพบกช่อง 5
    และสถานีโทรทัศน์แห่งประเทศไทยของกรมประชาสัมพันธ์

2.  ดำเนินงานในรูปรัฐวิสาหกิจการจัดให้มีการดำเนินงานในลักษณะรัฐวิสาหกิจนั้น
    เพื่อให้เกิดความคล่องตัวในการบริหารงาน เช่น การดำเนินงานของสถานีวิทยุโทรทัศน์ช่อง 9
    ซึ่งดำเนินการโดย อ.ส.ม.ท.

3.  ให้เอกชนเช่าไปดำเนินงาน การดำเนินงานในลักษณะนี้
    จะเป็นไปในรูปบริษัทเอกชนสำหรับการเช่านั้นรัฐจะทำสัญญาให้สัมปทานแก่เอกชนเช่าในช่วงระยะเวลาที่แน่นอนตามที่ระบุในสัญญา
    เช่น สถานีวิทยุโทรทัศน์ไทยทีวีสีข่อง 3 ในเครือของ อ.ส.ม.ท.
    สถานีวิทยุโทรทัศน์สีกองทัพบก ช่อง 7 ซึ่งอยู่ในเครือของสถานีวิทยุโทรทัศน์กองทัพบก
    และสถานีวิทยุโทรทัศน์ระบบยูเอชเอฟ ซึ่งกรมประชาสัมพันธ์ สำนักรัฐมนตรีเป็นผู้ให้สัมปทานแก่
    บริษัท สยามทีวี แอนด์ คอมมิวนิเคชั่น จำกัด

  นอกจากนี้
  ขอบเขตความรับผิดชอบของภาครัฐยังครอบคลุมไปถึงการควบคุมดูแลความเหมาะสมและการนำเสนอของรายการที่ออกอากาศให้เป็นไปตามระเบียบว่าด้วยวิทยุกระจายเสียงและวิทยุโทรทัศน์
  พ.ศ. 2535
  ซึ่งความรับผิดชอบดังกล่าวอยู่ภายใต้การกำกับดูแลของคณะกรรมการกิจการวิทยุกระจายเสียงและวิทยุโทรทัศน์แห่งชาติ(กกช.)
  หรือแต่เดิม คือ คณะกรรมการบริหารงานวิทยุกระจายเสียงและวิทยุโทรทัศน์ (กบว.)
  ซึ่งคณะกรรมการดังกล่าวประกอบด้วย

  1. นายกรัฐมนตรีหรือรองนายกรัฐมนตรี เป็นประธานกรรมการ

  2. รัฐมนตรีประจำสำนักนายกรัฐมนตรี เป็นรองประธานกรรมการ

  3. ปลัดสำนักนายกรัฐมนตรี หรือผู้แทน เป็นกรรมการ

  4. ปลัดกระทรวงกลาโหมหรือผู้แทน เป็นกรรมการ

  5. ปลัดกระทรวงศึกษาธิการหรือผู้แทน เป็นกรรมการ

  6. ปลัดทบวงมหาวิทยาลัยหรือผู้แทน เป็นกรรมการ

  7. เลขาธิการคณะกรรมการกฤษฎีกาหรือผู้แทน เป็นกรรมการ

  8. อธิบดีกรมไปรษณีย์โทรเลขหรือผู้แทน เป็นกรรมการ

  9. อธิบดีกรมการปกครองหรือผู้แทน เป็นกรรมการ

  10. เลขาธิการคณะกรรมการวัฒนธรรมแห่งชาติหรือผู้แทน เป็นกรรมการ

  11. ผู้ดำรงตำแหน่งคณบดีหรือเทียบเท่า จำนวน 3 ท่าน เป็นกรรมการผู้ทรงคุณวุฒิ

  12. ผู้แทนองค์กรเอกชน จำนวน 5 ท่าน เป็นกรรมการผู้ทรงคุณวุฒิ

  13. อธิบดีกรมประชาสัมพันธ์ เป็นกรรมการและเลขานุการ

  14. ผู้แทนกรมประชาสัมพันธ์ เป็นกรรมการและเลขานุการ

  กฎระเบียบที่สำคัญ เช่น
  การดำเนินการส่งวิทยุโทรทัศน์จะต้องกระทำเป็นภาษาไทยตลอดเวลาที่ออกอากาศ
  สถานีทุกสถานีมีหน้าที่ยื่นผังรายการหลักที่จะออกอากาศให้กกช.ทราบล่วงหน้า นอกจากนี้
  ปริมาณเวลาการออกอากาศโฆษณายังกำหนดไว้เฉลี่ยมิให้เกินชั่วโมงละ 12 นาที เป็นต้น

  โครงสร้างการควบคุมของภาครัฐ

[TABLE]

ผู้ประกอบกิจการโทรทัศน์ รูปแบบการดำเนินงาน และผู้ที่เกี่ยวข้อง

ผู้ประกอบกิจการสถานีวิทยุโทรทัศน์ประเภทฟรีทีวี ปัจจุบันมีอยู่ด้วยกันทั้งสิ้น 6
รายโดยส่งวิทยุโทรทัศน์ในย่านความถี่วีเอช เอฟ (VHF) ซึ่งใช้ความถี่ 30-300 เมกะเฮิรตซ์
ด้วยข้อจำกัดด้านความถี่ ทำให้ไม่สามารถจัดตั้งสถานีโทรทัศน์ระบบวีเอชเอฟเพิ่มขึ้นได้อีก
เนื่องจากจะทำให้เกิดการรบกวนกันของสัญญาณ
ต่อมาสำนักนายกรัฐมนตรีได้อนุมัติให้จัดตั้งสถานีวิทยุโทรทัศน์ใหม่ในระบบยูเอชเอฟ(UHF)
โดยจะส่งคลื่นวิทยุโทรทัศน์ในย่านความถี่ 300-3,000 เมกะเฮิรตซ์ ทั้งนี้ ผู้ดำเนินการคือ บริษัท
สยามทีวี แอนด์ คอมมิวนิเคชั่น จำกัด
ซึ่งได้เริ่มดำเนินการแพร่ภาพอย่างเป็นทางการแล้วช่วงกลางปี 2539

ผู้ประกอบการในธุรกิจนี้ สามารถแบ่งเป็นลักษณะต่าง ๆ ได้ดังนี้

  1. เจ้าของเวลา สถานีวิทยุโทรทัศน์เป็นเจ้าของเวลาการแพร่ภาพทั้งหมดของสถานี
  โดยมีผู้ที่เป็นเจ้าของเวลาอยู่ 6 สถานี คือ ช่อง 3 ช่อง 5 ช่อง 7 ช่อง 9 ช่อง 11และ iTV

  2.
  ผู้เช่าเวลาเป็นผู้ที่เช่าเวลาจากสถานีมาเพื่อจำหน่ายต่อหรือเพื่อหารายการมาแพร่ภาพตามเวลาที่เช่ามา
  นอกจากนี้ยังมีนายหน้าทั่วไปที่ซื้อเวลาแล้วนำไปจำหน่ายต่ออีกทอดหนึ่ง

  3. ผู้เช่าช่วงเวลาเป็นลักษณะของนายหน้า ที่เช่าเวลาต่อมาจากผู้เช่าเวลารายอื่นอีกทอดหนึ่ง
  อาจเช่ามาเพื่อจำหน่ายต่อหรือเพื่อหารายการมาแพร่ภาพในเวลานั้นๆ ก็ได้

  4. ผู้ผลิตรายการเป็นผู้ประกอบธุรกิจด้านการผลิตรายการเป็นหลัก
  โดยจะรับผิดชอบในกระบวนการผลิตรายการการรวมทั้งติดต่อกับศิลปินนักแสดงต่างๆ

  5. ผู้ขายโฆษณา ผู้ทำหน้าที่ขายโฆษณาอาจเป็นเจ้าของเวลาโฆษณาของสถานีวิทยุโทรทัศน์
  ซึ่งสามารถนำไปจำหน่ายให้แก่ผู้ที่สนใจลงโฆษณา
  หรืออาจเป็นนายหน้าผู้ที่ทำหน้าที่รับเหมาเวลาโฆษณา
  เพื่อการจำหน่ายต่อซึ่งในปัจจุบันนี้มีทั้งผู้ที่เป็นเจ้าของเวลา ผู้ผลิตรายการ
  ผู้เช่าเวลาตลอดจนนายหน้าที่ทำหน้าที่เป็นผู้จำหน่ายเวลาโฆษณา

ธุรกิจวิทยุ

ดำเนินงานโดย บริษัท ยูแอนด์ไอ คอร์โปเรชั่น จำกัด

1.  ลักษณะของผลิตภัณฑ์หรือบริการ

  ปัจจุบันบริษัท ยูแอนด์ไอ คอร์โปเรชั่น จำกัด ดำเนินการสถานีวิทยุรวม 5 สถานี
  สามารถสรุปได้ดังตาราง

  ตารางแสดงสถานีที่บริษัท ยูแอนด์ไอ คอร์โปเรชั่น จำกัด ดำเนินการอยู่ในปัจจุบัน

  ------ -------- ------------- --------------- ------------------- --------------------
  สถานี            ช่วงเวลา       ชื่อรายการ        ลักษณะรายการ         กลุ่มเป้าหมาย

  1.     F.M.     05.00-02.00   95.5 FMX        เพลงสากลสมัยใหม่      กลุ่มคนรุ่นใหม่
         95.5                                                       

  2.     F.M. 105 05.00-02.00   SMOOTH 105 F.M. เพลงสากลร่วมสมัย      กลุ่มวัยกลางคนและผู้ใหญ่

  3.     F.M.     06.00-22.00 * EAZY F.M. 105.5 เพลงสากลร่วมสมัย      กลุ่มคนที่ฟังเพลงสากล
         105.5                                                      

  4.     F.M.     24 ชั่วโมง      89 FASHION      เพลงไทยสากลTOP40    วัยรุ่นอายุ 17 - 22 ปี
         89.0                   FACTORY                             

  5.     F.M.     24 ชั่วโมง      INN NEWS RADIO  ข่าวสารและสถานการณ์   หญิง/ชาย
         99.5                                                       
  ------ -------- ------------- --------------- ------------------- --------------------

  หมายเหตุ * : สถานีมีหน้าที่ต้องกระจายเสียงในฟิลม์ (Sound Track)
  ของภาพยนตร์ที่ทางสถานีโทรทัศน์

  ไทยทีวีสีช่อง 3 แพร่ภาพต่อไปจนถึงเวลา 24.00 น.

  โดยแต่ละสถานีมีลักษณะเฉพาะของรายการและกลุ่มลูกค้า ดังนี้

1.  95.5 FMX เป็นสถานีที่เจาะกลุ่มคนรุ่นใหม่ร่วมสมัย(Yuppies)
    โดยเฉพาะคนไทยหรือคนต่างชาติติดตามการเคลื่อนไหวของวงการเพลงสากล
    ดำเนินรายการโดยผู้เปิดเพลง (DJ :Disc Jockey) ชาวต่างชาติทั้งหมด
    และทำการกระจายเสียงเป็นภาคภาษาอังกฤษ ลักษณะของรายการจะนำเสนอเพลงสากลใหม่ๆ
    ร่วมสมัย มีทั้งเพลงในแนวป๊อป ป๊อปร็อค เพลงร็อค ฯลฯ
    ที่อยู่บนตารางการจัดอันดับของต่างประเทศ(Billboard)
    ส่วนในช่วงค่ำถึงดึกจะเป็นรายการเพลงเร็วร่วมสมัย (Contemporary Hit Radio)
    รายการข่าวระหว่างชั่วโมงจะมีทีมงานของบริษัทเป็นผู้จัดทำ และอ่านข่าวในภาคภาษาอังกฤษ
    โดยมีความแตกต่างจากรายการข่าวของสถานีอื่น คือ
    จะรายงานข่าวทุกๆกลางชั่วโมงชั่วโมงละครั้งทั้งนี้ ในปี 2539 ทางสถานีได้ร่วมมือกับภาครัฐ
    ททท. จัดรายการภาคภาษาอังกฤษ
    เพื่อร่วมส่งเสริมการท่องเที่ยวในประเทศให้แก่ผู้ฟังทั้งชาวไทยและชาวต่างประเทศ
    โดยจะกระจายเสียงทุกวันตั้งแต่เวลา23.00น. ถึง 02.00น.ของวันรุ่งขึ้น
    โดยมีศูนย์กระจายเสียง17จังหวัด(National Network)
    สามารถกระจายเสียงครอบคลุมทั่วทุกภูมิภาคของประเทศ

2.  Smooth 105 FM
    เป็นสถานีที่ติดหูผู้ฟังเพลงสากลอยู่แล้วตั้งแต่ก่อนที่ทางบริษัทจะได้รับสัมปทานจากกรมประชาสัมพันธ์
    รูปแบบการจัดรายการจะเจาะกลุ่มผู้ฟังในวัยทำงาน
    เพลงที่เปิดในรายการจะเป็นเพลงในแนวป๊อปที่ฟังง่ายๆ(Easy Listening หรือ Adult
    Contemporary)
    ซึ่งจะมีทั้งเพลงเก่าและเพลงใหม่คละกันไปดำเนินรายการโดยผู้เปิดเพลงชาวต่างประเทศทั้งหมดในภาคภาษาอังกฤษ
    เป็นรายการเพลงภาคภาษาอังกฤษที่มีผู้ฟังสูงที่สุดในขณะนี้
    ส่วนรายการข่าวต้นชั่วโมงผลิตโดยทีมข่าวต่างประเทศของบริษัท

3.  Eazy FM 105.5 เป็นสถานีกระจายเสียงขององค์การสื่อสารมวลชนแห่งประเทศไทย
    ที่ได้ให้สิทธิการใช้คลื่นไว้กับไทยทีวีสีช่อง 3 เพื่อกระจายเสียงภาคภาษาอังกฤษของสถานีฯ
    ทีมงานของบริษัทเริ่มเข้าไปทำรายการเพลงตั้งแต่ปี 2537 โดยได้วางตำแหน่ง
    (Positioning) ของรายการไว้สำหรับกลุ่มผู้ฟังเพลงทั่วไปที่ฟังเพลงสากล
    โดยเฉพาะเพลงที่ติดตลาดมาก ๆ หรือเพลงเก่าๆ ตั้งแต่ยุคค.ศ.1940-1990
    ดำเนินรายการภาคภาษาไทยโดยผู้ดำเนินรายการคนไทย
    ส่วนรายการข่าวต้นชั่วโมงจะใช้ทีมงานจากทีมข่าวของไทยทีวีสีช่อง 3

4.  89 FASHION FACTORY เป็นสถานีที่นำเสนอรายการเพลงไทยสากลที่ได้รับความนิยมในแบบ
    TOP 40 และมุ่งใช้การดำเนินกิจกรรมเสริม เพื่อให้มีความเหมาะสมกับกลุ่มวัยรุ่น
    ซึ่งเป็นกลุ่มเป้าหมายหลักของรายการเป็นกลยุทธ์หลักด้านการตลาดและการส่งเสริมการขาย
    อาทิเช่น การจัดกิจกรรมฟรีคอนเสิร์ต การจัดทัวร์ของกลุ่มนักจัดรายการ
    ทำให้กลุ่มผู้ฟังของบริษัทมีการขยายตัวออกไปสู่กลุ่มเป้าหมายใหม่จากที่เคยมีมาเดิม

5.  INN NEWS RADIO เป็นช่องสถานีที่บริษัทร่วมมือกับทีมงานที่มีความชำนาญ
    และประสบการณ์ด้านการผลิตรายการวิทยุประเภทข่าวสาร และสถานการณ์ต่าง ๆ

การตลาดและภาวะการแข่งขัน

  (1) กลยุทธ์ทางด้านการตลาด ประกอบด้วย

  1.การจัดตั้งพริวิเลจ คลับ (Privilege Club) เพื่อให้สมาชิกมีการสังสรรค์กันทุก ๆ เดือน

  โดยสมาชิกสามารถทราบข่าวสารผ่านรายการเท่านั้น
  เป็นกลยุทธ์ที่นอกจากทำให้สมาชิกต้องติดตามรายการวิทยุเป็นประจำ
  เพื่อทราบความเคลื่อนไหวของพริวิเลจ คลับ แล้ว
  ยังทำให้ทางบริษัทสามารถที่จะสร้างฐานข้อมูลของกลุ่มผู้ฟัง เพื่อที่จะ

  1) เป็นฐานข้อมูลที่จะวัดจำนวนของผู้ฟังและลักษณะของผู้ฟัง
  ซึ่งจะส่งผลต่อเรตติ้งของรายการและอัตราค่าโฆษณาของรายการ

  2) เป็นฐานข้อมูลที่ใช้ประโยชน์ในการทำตลาดโดยตรง(Direct Marketing)
  สำหรับเจ้าของผลิตภัณฑ์ที่ต้องการทดสอบตลาด (Market Test)

  2.การกำหนดราคา กลุ่มผู้ฟังรายการวิทยุของบริษัท เป็นกลุ่มผู้ฟังที่มีรายได้ในระดับกลางขึ้นไป
  ดังนั้น กลุ่มผู้ลงโฆษณา จึงเป็นกลุ่มผู้ผลิตสินค้าหรือบริการในตลาดบน (Premium Product)
  ซึ่งมีงบโฆษณาค่อนข้างสูง

  นโยบายการกำหนดราคาของบริษัท

  รายได้ส่วนใหญ่ของบริษัทมาจากการขายเวลาโฆษณาทางวิทยุ
  และบางส่วนจะมาจากการรับจ้างผลิตสปอตโฆษณา การกำหนดอัตราโฆษณาจึงเป็นกลยุทธ์ที่สำคัญ
  บริษัทมีนโยบายการกำหนดราคาโดยใช้เกณฑ์ราคาตลาด (Competitive Price)
  ซึ่งจะเปรียบเทียบกับคู่แข่งและสื่อโฆษณาประเภทอื่น

  การกำหนดอัตราค่าโฆษณา

  การกำหนดอัตราค่าโฆษณา บริษัทจะตั้งอัตราค่าโฆษณาอยู่ในระดับที่สูง
  โดยเฉพาะอัตราค่าโฆษณาของ Smooth FM105
  ซึ่งเป็นอัตราค่าโฆษณาที่สูงที่สุดในรายการวิทยุเมื่อวัดเทียบราคาต่อสปอตต่อพื้นที่ครอบคลุม
  (Price /Spot /Coverage Area)

  การปรับอัตราค่าโฆษณาจะกระทำในช่วงต้นปี
  โดยจะปรับให้เหมาะสมกับสภาวะการตลาดอัตราค่าโฆษณาของบริษัทสามารถแบ่งเป็น 2
  ระดับตามช่วงเวลาดังนี้

1.  ช่วงเวลา Prime Time หมายถึง ช่วงเวลา 5.30-10.00 น. และ 16.00-21.00 น.

2.  ช่วงเวลาปกติ หมายถึงเวลานอกเหนือจากช่วงเวลาที่เป็น Prime Time

  การกำหนดอัตราค่าโฆษณา
  บริษัทจะแบ่งช่วงเวลาการโฆษณาออกเป็น2ช่วงเนื่องจากกลุ่มของผู้ฟังในแต่ละช่วงของวันมีความแตกต่างกัน
  เช่น ช่วงเช้าและช่วงเย็นจะเป็นช่วงที่มีจำนวนคนฟังวิทยุค่อนข้างมาก เนื่องจาก
  คนส่วนใหญ่อยู่ในระหว่างการเดินทางไปทำงานหรือในช่วงสายจะเป็นกลุ่มของพนักงานขาย
  เป็นต้น ดังนั้นผู้ลงโฆษณาจึงสามารถเลือกเวลาโฆษณาเพื่อเจาะกลุ่มลูกค้าของตนเองได้

  นอกจากนี้ เจ้าของผลิตภัณฑ์หรือบริการยังสามารถเลือกโฆษณาด้วยการเป็นผู้อุปถัมภ์รายการได้
  โดยบริษัทจะจัดรายการอื่นๆ แทรกเข้าไปในรายการปกติ ทั้งนี้
  การอุปถัมภ์รายการมักจะตกลงทำสัญญากันเป็นรายปี เช่น รายงานข่าวจราจรประจำวัน
  ข่าวประจำวันสารคดี เป็นต้น ทั้งนี้
  บริษัทจะเน้นการขายเวลาโฆษณาการขายเวลาเป็นสปอตมากกว่าแบบอุปถัมภ์รายการ
  เพราะรายได้จะสูงกว่า

  การกำหนดค่าผลิตสปอต

  ราคาค่าผลิตสปอตจะกำหนดจากสภาพของตลาดซึ่งหากเป็นสปอตภาษาอังกฤษจะเสียค่าใช้จ่ายประมาณ
  10,000 บาทต่อสปอต ส่วนอัตราค่าผลิตสปอตภาษาไทยประมาณ 8,000บาทต่อสปอต
  แต่ส่วนใหญ่งานด้านผลิตสปอตจะมีบริษัทผู้ผลิตหรือเอเยนซี่โฆษณาเป็นผู้จัดทำ

  3. ขายเวลาโฆษณาในลักษณะที่เป็นชุด (Package) บริษัทมีนโยบายที่จะขายโฆษณาเป็นชุด
  โดยให้ผู้ลงโฆษณาที่ต้องการลงโฆษณาในช่วงเวลาที่มีผู้ฟังสูงสุดจะต้องโฆษณาในช่วงเวลาที่มีคนฟังไม่มากด้วย
  หรือในบางครั้งอาจจะให้ลงโฆษณาในส่วนของสถานีที่ยังมีโฆษณาไม่เต็ม เช่น
  ถ้าต้องการโฆษณาในช่วงเวลาคนฟังสูงของSmooth 105 FM
  ก็จะต้องลงโฆษณาในช่วงเวลาดึกซึ่งมีจำนวนผู้ฟังน้อยด้วย เป็นต้น

  (2) การจำหน่ายและช่องทางการจัดจำหน่ายโฆษณา

  สำหรับการเข้าถึงกลุ่มลูกค้าที่เป็นผู้โฆษณานั้น ส่วนใหญ่หรือประมาณร้อยละ 80
  จะติดต่อมายังบริษัทโดยผ่านบริษัทโฆษณาหรือเอเยนซี่ นอกนั้น
  บริษัทจะรับงานโดยตรงจากลูกค้าหรือเจ้าของผลิตภัณฑ์หรือบริการต่างๆ คิดเป็นร้อยละประมาณ
  20

ลักษณะโดยทั่วไปของอุตสาหกรรมวิทยุ

  ในกรุงเทพมหานคร มีสถานีวิทยุทั้งหมด 75 สถานี จากทั้งหมด 487 สถานีทั่วประเทศ
  ซึ่งในจำนวน 75 สถานีนี้ เป็นสถานีFM 40 สถานี ซึ่งรายการวิทยุภาคFMในกรุงเทพฯ
  จะเริ่มกระจายเสียงตั้งแต่เวลา 05.00น. ในตอนเช้าจนถึงเวลา 02.00น.ของวันใหม่
  แต่ก็มีหลายสถานีที่กระจายเสียงตลอด 24 ชั่วโมง
  กลุ่มผู้ฟังโดยรวมจะเป็นชนชั้นกลางค่อนไปทางสูง โดยมีวัยรุ่นในช่วงอายุ 15-24 ปี
  เป็นกลุ่มผู้ฟังที่ใหญ่ที่สุด พฤติกรรมของผู้ฟังในวันทำงานปกติจะเริ่มจากช่วง 5.00น.
  จำนวนผู้ฟังจะเพิ่มขึ้นเรื่อยๆ จนสูงสุดช่วง 10.00น.-12.00น.
  และกลับมาสูงอีกครั้งในช่วงเย็นประมาณ 16.00น.-18.00น.
  ส่วนในช่วงสุดสัปดาห์จะมีรูปแบบของกลุ่มผู้ฟังที่คล้ายๆกับวันทำงานปกติแต่จะมีจำนวนผู้ฟังที่น้อยกว่า

  ภาวะการแข่งขัน

  รายได้จากการโฆษณาของรายการวิทยุทางคลื่นเอฟเอ็ม มีการเติบโตอย่างก้าวกระโดด
  อีกทั้งรูปแบบการจัดรายการก็เปลี่ยนแปลงไป
  โดยผู้ผลิตรายการเริ่มจัดรายการต่อเนื่องกันไปเกือบทั้งวัน
  ทำให้ผู้ผลิตรายย่อยเริ่มหายไปจากหน้าปัดวิทยุ
  เนื่องจากไม่สามารถรับภาระการประมูลเวลาของสถานีที่สูงขึ้น
  และภาระในการผลิตรายการอย่างต่อเนื่องตลอดทั้งวัน ส่งผลให้ช่วงเวลา 2
  ปีที่ผ่านมามีการควบกิจการหรือเปลี่ยนผู้บริหารของรายการหลายแห่ง

  นอกจากนี้ยังมีการขยายตัวของธุรกิจจากสื่ออื่น เช่น กลุ่มสื่อหนังสือพิมพ์ อย่างกลุ่มผู้จัดการ
  หรือกลุ่มเนชั่นที่มีการขยายตัวไปทางขวาง (Horizontal Integration)
  โดยใช้สื่อวิทยุช่วยในการกระจายข่าวสาร หรือกลุ่มที่อยู่ในอุตสาหกรรมเพลงเอง
  ก็เริ่มเข้ามาทำรายการวิทยุเอง เช่น กลุ่มแกรมมี่
  แต่ทว่าผู้ประกอบการรายใหญ่ในอุตสาหกรรมนี้ยังมีไม่มากนัก เมื่อเทียบกับจำนวนสถานีถึง 40
  สถานี อีกทั้งเริ่มมีการนำกลยุทธ์ทางการตลาดมาช่วยในการแบ่งกลุ่มผู้ฟัง(Market
  Segmentation) ทำให้การแข่งขันโดยตรงยังไม่มีความรุนแรงมากนัก

  การแปรรูปสถานีวิทยุของรัฐเป็นผลดีต่อรูปแบบของการจัดรายการ

  เดิมสถานีวิทยุFM ในกรุงเทพมหานครทั้งหมดเป็นของรัฐ แต่ในช่วงปลายปี 2534 สถานีวิทยุ
  ของกรมประชาสัมพันธ์ได้เริ่มพยายามแปรรูปให้เอกชนมีส่วนร่วมมากขึ้น
  โดยผ่านขั้นตอนการประมูล ซึ่งปัจจัยในการพิจารณาคัดเลือกผู้ได้สิทธิในการจัดรายการวิทยุ คือ

  1) อัตราผลตอบแทนที่จ่ายให้กับสถานี

  2) รูปแบบของรายการที่จะนำเสนอ

  3) ฐานะทางการเงินของผู้เข้าประมูล

  ผลจากการประมูลทำให้แต่ละสถานีสามารถจัดรายการที่มีลักษณะเฉพาะ (Niche Market) ได้
  เพราะมีความต่อเนื่องในการจัดรายการทั้งวัน ไม่เหมือนสมัยก่อนที่เป็นการเช่าเวลาเป็นช่วง ๆ
  ทำให้เมื่อหมดช่วงเวลาเช่านั้นๆ ลักษณะของรายการก็จะเปลี่ยนไป
  การที่แต่ละสถานีมีลักษณะที่เฉพาะดังที่เป็นอยู่ในปัจจุบัน ทำให้ผู้ฟังไม่สับสนในรูปแบบของรายการ
  ส่งผลถึงการมีรายได้จากการโฆษณาที่แน่นอน และมั่นคงขึ้น

  รายได้ของผู้ประกอบการวิทยุจะมาจากการโฆษณาเกือบทั้งหมด

  ในเดือนเมษายน 2538 กรมประชาสัมพันธ์ได้ประกาศให้
  สถานีวิทยุกระจายเสียงสามารถโฆษณาได้ไม่เกินชั่วโมงละ 12
  นาทีแต่เมื่อรวมเวลาโฆษณาตลอดทั้งวันเฉลี่ยแล้วต้องไม่เกิน

  ชั่วโมงละ10นาที

  การโฆษณาในรายการวิทยุจะมี 2 ลักษณะ คือ

  1). ผู้สนับสนุนหรือผู้อุปถัมภ์รายการ (Program Sponsorship)
  ตลอดช่วงของการจัดรายการช่วงใดช่วงหนึ่ง ซึ่งจะมีการตกลงกันเป็นรายเดือน
  โดยมีอัตราโฆษณาเฉลี่ยประมาณ 60,000 บาทต่อเดือนต่อช่วงการจัดรายการ 30 นาที
  ซึ่งนอกจากจะมีสปอต (Spot) ระหว่างชั่วโมงประมาณไม่เกิน 2 สปอต
  ต่อชั่วโมงในระหว่างรายการแล้ว พิธีกรจะเอ่ยถึงผู้สนับสนุนหรือผู้อุปถัมภ์รายการเป็นระยะๆ
  ในจำนวนไม่เกิน 2ครั้งต่อช่วง

  2) ลูกค้าที่ซื้อเป็นสปอต (Loose Spot) จะเป็นสปอตโฆษณาที่เข้ามาเป็นครั้ง ๆ
  ในรายการหนึ่ง ๆ ซึ่งจำกัดไว้ให้มีการโฆษณาไม่เกิน 10นาทีต่อชั่วโมง
  และอัตราโฆษณาเฉลี่ยของทั้ง 5 สถานีจะอยู่ที่ประมาณ 1,500 บาทต่อ 30 วินาที

  กลุ่มลูกค้าเป้าหมาย

  โดยพื้นฐานของรายการวิทยุของบริษัทเป็นภาคภาษาอังกฤษและเป็นรายการเพลงสากล
  จึงทำให้การวางตำแหน่งตัวเองที่จะเจาะกลุ่มผู้บริโภคในตลาดกลางขึ้นไปได้ไม่ยาก
  เนื่องจากกลุ่มผู้ฟังที่ฟังเพลงสากลนั้น
  ถ้าไม่มีการศึกษาที่ค่อนข้างสูงก็เป็นผู้ที่เคยอยู่ต่างประเทศมาก่อน จึงเป็น
  กลุ่มที่มีอำนาจการซื้อสูง(Purchasing Power) ส่งผลให้บริษัทสามารถจะหาผู้ลงโฆษณาหรือ
  เจ้าของสินค้าหรือบริการที่ต้องการขายสินค้าให้ลูกค้ากลุ่มนี้ได้อันเป็นกลุ่มผู้ผลิตสินค้า
  หรือบริการที่มีตัวเลขค่าใช้จ่ายด้านโฆษณาที่ค่อนข้างสูงในแต่ละสถานีของบริษัทนั้น
  ยังได้มีความพยายามที่จะแบ่งย่อยกลุ่มของผู้ฟังอีกระดับหนึ่งดังตารางข้างล่างนี้

+-------+---+-------------------------------------+--------+------------+
| สถ    |   | กลุ่มลูกค้าและสัดส่วน                     | ระด    | ประเภทเพลง |
| านีวิทยุ |   |                                     | ับรายได้ |            |
| F.M.  |   |                                     |        |            |
+-------+---+-------------------------------------+--------+------------+
| 95.5  |   | นักเรียน นักศึกษา และ กลุ่มคนทำงาน        | กล     | Popular    |
|       |   |                                     | างขึ้นไป | Hits       |
|       |   | - ไทย ( 18 - 25 ปี ) 90%             |        |            |
|       |   |                                     |        |            |
|       |   | - ต่างชาติ ( 18 - 25 ปี ) 10%          |        |            |
+-------+---+-------------------------------------+--------+------------+
| 105   |   | นักศึกษา ผู้บริหาร นักธุรกิจ                | กล     | All time   |
|       |   | เจ้าของกิจการและกลุ่มคนทำงาน            | างขึ้นไป |            |
|       |   |                                     |        | Greatest   |
|       |   | - ไทย ( 20 - 55 ปี ) 85%             |        | Hits       |
|       |   |                                     |        |            |
|       |   | - ต่างชาติ 15%                        |        |            |
+-------+---+-------------------------------------+--------+------------+
| 105.5 |   | แม่บ้าน นักศึกษา คนทำงาน ฯลฯ            | ก      | Easy       |
|       |   |                                     | ลางล่าง | Listening  |
|       |   | - ไทย ( 20 - 40 ปี ) 100%            |        |            |
|       |   |                                     | ขึ้นไป   |            |
+-------+---+-------------------------------------+--------+------------+
| 89.0  |   | เป้าหมายหลัก นักศึกษา นักเรียน ชาย/หญิง    | -      | ไทยสากล    |
|       |   | อายุระหว่าง15-25ปี                     |        | TOP40      |
|       |   |                                     |        |            |
|       |   | เป้าหมายรอง ชาย/หญิงอายุระหว่าง12-15ปี   |        |            |
|       |   | และอายุระหว่าง 26-30ปี                 |        |            |
+-------+---+-------------------------------------+--------+------------+
| 99.5  |   | กลุ่มคนทำงาน                          | -      | ข่าวส       |
|       |   |                                     |        | ารและสารคดี |
+-------+---+-------------------------------------+--------+------------+

  สถานีวิทยุ F.M. ทั้ง 5
  สถานีเป็นสถานีที่กระจายเสียงครอบคลุมในเขตกรุงเทพฯและปริมณฑลเท่านั้น
  เนื่องจากกลุ่มผู้ฟังเป้าหมายของรายการที่อยู่ในภูมิภาคยังค่อนข้างจะจำกัด
  เมื่อเทียบกับกลุ่มผู้ฟังที่มีถิ่นที่อยู่ในกรุงเทพฯ

2.  การจัดหาผลิตภัณฑ์หรือบริการ

เวลาที่สามารถออกอากาศและโฆษณาได้

  ขณะนี้บริษัทได้เช่าเวลาสถานีวิทยุทั้งหมด 5 สถานี
  ซึ่งแต่ละสถานีมีเวลากระจายเสียงที่ค่อนข้างใกล้เคียงคือ สถานี FM 95.5และ FM
  105สามารถกระจายเสียงได้ 21 ชั่วโมงต่อวัน ขณะที่สถานี FM 89.0 FM 99.5 และ FM
  105.5 กระจายเสียงตลอด 24 ชั่วโมง
  เมื่อตัดส่วนของรายการข่าวประจำวันที่ทุกสถานีต้องถ่ายทอดเสียงจากสถานีกระจายเสียงแห่งประเทศไทยแล้วคงเหลือเวลากระจายเสียงจริงรวมประมาณ
  85.8 ชั่วโมงต่อวันจากจำนวนชั่วโมงที่กระจายเสียงได้ทั้งหมดนั้น โดยมีเวลาโฆษณาโดยประมาณ
  ดังนี้ คลื่น FM95.5 และFM105 ประมาณ 220 นาทีต่อวัน ส่วนคลื่น FM 89.0 FM 99.5 และ
  FM105.5 จะโฆษณาได้ประมาณ260 นาทีต่อวัน

  เวลาที่ออกอากาศและเวลาโฆษณา

  เวลาที่ออกอากาศจริงกับเวลาที่สามารถออกอากาศได้จะเป็นจำนวนเวลาที่เท่ากันดังที่ได้เสนอในหัวข้อข้างบนและในส่วนของเวลาที่โฆษณาจริงนั้น
  จะสามารถสรุปได้โดยประมาณ คือ เมื่อวัดเป็นโฆษณาFM 95.5
  มีเวลาโฆษณาที่ขายได้เฉลี่ยประมาณร้อยละ 85 และ FM 105.5
  มีเวลาโฆษณาที่ขายได้เฉลี่ยประมาณร้อยละ85
  ในทางตรงกันข้ามเมื่อเปรียบเทียบรายได้จริงกับรายได้ที่บริษัทควรจะได้แล้ว
  การเปรียบเทียบเป็นรายได้จะยากต่อการวัดได้
  เนื่องจากทางบริษัทได้มีการขายโฆษณาเป็นแพคเก็จ (Package)

  ต้นทุนการผลิต

  องค์ประกอบสำคัญของต้นทุนจะเป็นค่าเช่าเวลา
  ซึ่งทางบริษัทได้ทำสัญญาเช่าเวลาจัดรายการโฆษณาสินค้า และบริการวิทยุไว้กับกรมประชาสัมพันธ์
  และองค์การสื่อสารมวลชนแห่งประเทศไทย(อ.ส.ม.ท.) นอกจากนี้ ยังมีองค์ประกอบอื่นๆ
  ที่มีผลต่อการผลิตรายการ ดังนี้

 

ค่าเช่าเวลา

+------+--------------+-------------+-----------+---------------------+
| คลื่น  | คู่สัญญา        | ร           | ค่าเช่าเวลา | ค                   |
|      |              | ะยะเวลาสัญญา | ตามสัญญา** | ่าเช่าเวลาตามที่จ่ายจริง* |
|      |              |             |           |                     |
|      |              |             | (         | (บาท/เดือน)          |
|      |              |             | บาท/เดือน) |                     |
+------+--------------+-------------+-----------+---------------------+
| FM   | ก            | 1 ม.ค. 2540 | 2,795,100 | ม.ค.- มี.ค ,         |
| 95.5 | รมประชาสัมพันธ์ |             |           | ต.ค.-ธค.43          |
|      |              |             |           | 2,795,100           |
+------+--------------+-------------+-----------+---------------------+
|      |              | ถึง 31 ธ.ค.  |           | เม.ย.-ก.ย.43(ลด     |
|      |              | 2545        |           | 40%) 1,677,060      |
+------+--------------+-------------+-----------+---------------------+
|      |              |             |           |                     |
+------+--------------+-------------+-----------+---------------------+
| FM   | ก            | 1 ม.ค. 2540 | 3,468,465 | ม.ค.- มี.ค ,         |
| 105  | รมประชาสัมพันธ์ |             |           | ต.ค.-ธค.43          |
|      |              |             |           | 3,468,465           |
+------+--------------+-------------+-----------+---------------------+
|      |              | ถึง 31 ธ.ค.  |           | เมย.-กย.43(ลด 40%)  |
|      |              | 2545        |           | 2,081,079           |
+------+--------------+-------------+-----------+---------------------+
|      |              |             |           |                     |
+------+--------------+-------------+-----------+---------------------+
| FM   | องค์ก         | 1 ก.พ. 2539 | 1,224,000 | ม.ค. – ธค.43        |
| 1    | ารสื่อสารมวลชน |             |           | 1,224,000           |
| 05.5 |              |             |           |                     |
+------+--------------+-------------+-----------+---------------------+
|      | แห่ง          | ถึง 31 ม.ค.  |           |                     |
|      | ประเทศไทย⁽¹⁾ | 2563        |           |                     |
+------+--------------+-------------+-----------+---------------------+
| FM   | บริษัท         | 1 มี.ค. 2541 | 2,600,000 | ม.ค. – ธค.43        |
| 89.0 | สายปนัดดา     |             |           | 1,950,000           |
+------+--------------+-------------+-----------+---------------------+
|      | (1997) จำกัด  | ถึง 31 ธ.ค.  |           |                     |
|      |              | 2547        |           |                     |
+------+--------------+-------------+-----------+---------------------+
| FM   | กองบ         | 1 ต.ค. 2541 | 1,800,000 | ม.ค. – เมย.43       |
| 99.5 | ัญชาการทหารสูง |             |           | 1,800,000           |
+------+--------------+-------------+-----------+---------------------+
|      | สุด           | ถึง 30 ก.ย.  |           | พ.ค. – ธ.ค.43       |
|      |              | 2544        |           | 1,500,000           |
+------+--------------+-------------+-----------+---------------------+

หมายเหตุ : * ได้รับส่วนลดจากหน่วยงานผู้ให้สัมปทาน

** ไม่รวมค่าทำข่าวสั้นประจำชั่วโมง ช่อง FM 95.5 และ FM 105 90,000 บาทต่อเดือน FM
105.5

60,000 บาทต่อเดือน

  ผู้ดำเนินรายการหรือผู้เปิดเพลง (Disc Jockey)

  ค่าใช้จ่ายสำหรับผู้ดำเนินรายการเป็นต้นทุนหลักที่ใช้ในการผลิตรายการวิทยุ
  โดยเฉพาะอย่างยิ่งรายการวิทยุของบริษัทซึ่งเป็นรายการที่มีผู้เปิดเพลงเป็นชาวต่างชาติทำให้ค่าใช้จ่ายส่วนนี้เป็นส่วนที่สำคัญมาก
  เนื่องจากบริษัทมีผู้จัดรายการวิทยุหลายคน ซึ่งจะทำให้ผู้ฟังไม่เบื่อง่าย
  เพราะผู้เปิดเพลงแต่ละคนมีสไตล์การจัดรายการที่แตกต่างกันไป

  ค่าแผ่น CD และค่าลิขสิทธิ์

  ต้นทุนส่วนใหญ่จะเป็นค่าลิขสิทธิ์ ส่วนค่าแผ่น CD นั้น มีมูลค่าไม่สูงนัก
  เนื่องจากทางบริษัทใช้อุปกรณ์ระบบออกอากาศที่ทันสมัย
  แผ่นCDแต่ละแผ่นสามารถเปิดใหม่ได้โดยไม่ถูกทำให้สึกหรอเหมือนระบบทั่วไป(ยิงแสงผ่านกล่องCDพิเศษ)
  โดยแผ่นCDบางส่วนได้มาจากการร่วมจัดโปรโมชั่นกับค่ายเพลงต่างๆ

  ธุรกิจสื่อใหม่

  ดำเนินการโดย บริษัท บีอีซีไอ คอร์ปอเรชั่น จำกัด บริษัท บีอีซี มัลติมีเดียจำกัด บริษัท
  บางกอกแซทเทิลไลท์ แอนด์ เทเลคอมมิวนิเคชั่น จำกัด และบริษัท แซทเทิลไลท์ ทีวี
  บอรดคาสติ้ง จำกัด ซึ่งบริษัททั้งหมดในกลุ่มธุรกิจนี้ยังไม่เริ่มดำเนินการ

1.  ลักษณะของผลิตภัณฑ์หรือบริการ

  ลักษณะผลิตภัณฑ์หรือบริการของธุรกิจในกลุ่มจะเป็นการผลิตผลิตภัณฑ์หรือให้บริการเพื่อให้สอดคล้องและต่อเนื่องกับผลิตภัณฑ์หลักของบริษัท
  อันได้แก่

1.  การให้บริการรับ-ส่งสัญญาณผ่านดาวเทียม ดำเนินการโดย บริษัท บางกอกแซทเทิลไลท์ แอนด์
    เทเลคอมมิวนิเคชั่น จำกัด

  ลักษณะการดำเนินงานจะเป็นบริษัทร่วมทุน
  โดยเป็นผู้ให้บริการรับ-ส่งสัญญาณโทรทัศน์ผ่านดาวเทียม หรือ อัพลิ้งค์-ดาวน์ลิ้งค์
  ในลักษณะวิดีโอเซอร์วิสโดยจะรับจ้างถ่ายทอดสัญญาณโทรทัศน์ทั้งภาพและเสียงผ่านดาวเทียมทั้งในและนอกประเทศ
  โดยจะมีการจัดตั้งสัญญาณโทรทัศน์ดังกล่าวรวมไปถึงสัญญาณของสถานีวิทยุโทรทัศน์ทั้ง 6
  ช่อง(ฟรีทีวี) สัญญาณภาพและเสียงของโทรทัศน์ระบบบอกรับเป็นสมาชิก(เคเบิ้ลทีวี) รวมไปถึง
  DTH ด้วย

2.  การให้บริการโทรทัศน์ผ่านดาวเทียม ดำเนินการโดย บริษัท แซทเทิลไลท์ ทีวี บอรดคาสติ้ง
    จำกัด

  ปัจจุบันอยู่ในขั้นตอนของการยื่นขอรับใบอนุญาตดำเนินการการพิจารณาอนุมัติของกรมประชาสัมพันธ์
  ลักษณะของการให้บริการคือ การให้บริการโทรทัศน์ผ่านดาวเทียม (แซทเทิลไลท์ทีวี)
  โดยจะถ่ายทอดสัญญาณโทรทัศน์ผ่านดาวเทียม
  ทำให้สามารถแพร่ภาพสัญญาณโทรทัศน์ได้ทั้งในและนอกประเทศ
  รายได้หลักของบริษัทจะมาจากค่าโฆษณา
  เหมือนกับกิจการโทรทัศน์ในประเทศที่ทางสถานีวิทยุโทรทัศน์ไทยทีวีสีช่อง 3
  ดำเนินการอยู่โดยที่ผู้ที่จะสามารถรับสัญญาณโทรทัศน์ผ่านดาวเทียมได้จะต้องมีจานรับสัญญาณดาวเทียม

3.  การลงทุนในธุรกิจอินเตอร์เน็ตและสื่อมัลติมีเดีย ได้แก่ บริษัท บีอีซีไอ คอร์ปอเรชั่น จำกัด
    บริษัท บีอีซี มัลติมีเดีย จำกัด

  ปัจจุบันทั้งสองบริษัทอยู่ในระหว่างการหาผู้ร่วมทุนเพื่อดำเนินการด้านอินเตอร์เน็ต
  และสื่อมัลติมีเดียสำหรับข้อมูล ข่าวสาร การเมือง และการบันเทิงต่าง ๆ
  ที่ทางกลุ่มบริษัทเป็นเจ้าของ

1.  การตลาดและภาวะการแข่งขัน

  ภาวะอุตสาหกรรมและการแข่งขัน

  ธุรกิจให้บริการรับ-ส่งสัญญาณดาวเทียม

  ตามพระราชบัญญัติวิทยุคมนาคม พ.ศ.2498
  ผู้มีอำนาจในการอนุมัติจัดตั้งสถานีให้บริการรับ-ส่งสัญญาณผ่านดาวเทียมหรืออัพลิ้งค์-ดาวน์ลิ้งค์
  ในปัจจุบัน คือ กระทรวงคมนาคมและกรม

  ประชาสัมพันธ์ โดยคณะกรรมการกิจการวิทยุกระจายเสียงและวิทยุโทรทัศน์

  ธุรกิจโทรทัศน์ผ่านดาวเทียม

  ปัจจุบันยังไม่มีผู้ประกอบธุรกิจโทรทัศน์ผ่านดาวเทียมในประเทศไทย บริษัทเทเลคอมเอเซีย
  จำกัด(มหาชน) ซึ่งได้ลงนามในบันทึกข้อตกลงการร่วมดำเนินงาน (MOU) กับ อ.ส.ม.ท.
  เพื่อดำเนินกิจการโทรทัศน์ผ่านดาวเทียมแล้ว แต่ยังไม่สามารถดำเนินการได้
  เนื่องจากต้องรอการจัดตั้งสถานีรับ-ส่งสัญญาณโทรทัศน์ผ่านดาวเทียมหรืออัพลิ้งค์-ดาวน์ลิ้งค์ให้เรียบร้อยก่อน
  ปัจจุบันมีผู้ยื่นขอรับใบอนุญาตดำเนินกิจการให้บริการโทรทัศน์ผ่านดาวเทียม
  โดยไม่ต้องบอกรับเป็นสมาชิกกับกรมประชาสัมพันธ์ 10 รายดังมีรายชื่อต่อไปนี้

1.  บริษัท บีบีทีวี แซทเทิลวิชั่น จำกัด (ช่อง 7)

2.  บริษัท แกรมมี่ เอ็นเทตอร์เทนเม้นท์ จำกัด (มหาชน)

3.  บริษัท เอ็นพีจี เทเลวิชั่น จำกัด (กลุ่มเนชั่น)

4.  บริษัท โฮมวิชั่น เอ็นเตอร์เทนเม้นท์ จำกัด

5.  บริษัท ทีวีโปรแกรม ดิสทริบิวเตอร์ จำกัด

6.  บริษัท ไทยเซลลูล่าร์วิชั่น จำกัด (บริษัทในเครือ เทเลคอมโฮลดิ้ง)

7.  บริษัท แซทเทิลไลท์ ทีวี บรอดคาสติ้ง จำกัด (บริษัทในเครือบริษัท บีอีซีเวิลด์
    จำกัด(มหาชน))

8.  บริษัท โทเทิ่ล แอ็คเซ็ส คอมมูนิเคชั่น จำกัด (TAC)

9.  บริษัท โฟนเน็กซ์ จำกัด (ผู้ให้บริการเคเบิ้ลทีวีในจังหวัดสระบุรี)

10. บริษัท ไทยเทเลวิชั่น โปรดักซ์ชั่น จำกัด

  กลุ่มลูกค้าเป้าหมาย

  ธุรกิจให้บริการรับ-ส่งสัญญาณดาวเทียม

  กลุ่มลูกค้าเป้าหมายสำหรับธุรกิจให้บริการรับ-ส่งสัญญาณดาวเทียม ได้แก่
  บริษัทที่ดำเนินการโทรทัศน์แบบบอกรับเป็นสมาชิกหรือเคเบิ้ลทีวี(Cable TV)
  กลุ่มผู้ร่วมลงทุนในบริษัทร่วมลงทุน
  ผู้ประกอบการวิทยุและโทรทัศน์ที่ต้องการกระจายเสียงหรือแพร่ภาพไปในกลุ่มประเทศอินโดจีน
  โดยผู้ที่ว่าจ้างให้ส่งสัญญาณจะต้องเป็นผู้ได้รับอนุญาตหรือมีสิทธิประกอบกิจการวิทยุกระจายเสียงหรือวิทยุโทรทัศน์เท่านั้น

  ธุรกิจโทรทัศน์ผ่านดาวเทียม

  กลุ่มลูกค้าเป้าหมายสำหรับธุรกิจโทรทัศน์ผ่านดาวเทียม คือ บริษัท เอเยนซี่โฆษณา
  และบริษัทที่ต้องการโฆษณาสินค้าและบริการในโทรทัศน์ผ่านดาวเทียมที่สามารถครอบคลุมพื้นที่ได้มากกว่าเครือข่ายของสถานีโทรทัศน์ในปัจจุบันและยังครอบคลุมของดาวเทียมที่ใช้ส่งสัญญาณ
  ดังนั้นการโฆษณาจะเข้าไปถึงผู้บริโภค กลุ่มใหญ่กว่าโฆษณาในโทรทัศน์ทั่วไป

  กลุ่มธุรกิจดำเนินการจัดหาและผลิตรายการ

  ธุรกิจผลิตและจัดหารายการโทรทัศน์

  ดำเนินงานโดย บริษัท บีอีซี เวิลด์ จำกัด (มหาชน) บริษัท รังสิโรตม์วนิช จำกัด บริษัท
  นิวเวิลด์ โปรดั๊กชั่น จำกัด บริษัท อริยะวัฒน์ จำกัด บริษัท บางกอกเทเลวิชั่น จำกัด บริษัท
  ทีวีบีทรี เน็ตเวอร์ค จำกัด บริษัท บีอีซี อินเตอร์เนชั่นแนล ดิสทริบิวชั่น จำกัด และบริษัท บีอีซี –
  เทโร เอ็นเตอร์เทนเม้นท์ จำกัด

  การที่จัดตั้งบริษัทผู้จัดหาและผลิตรายการเป็นจำนวนหลายบริษัทในกลุ่มนี้
  เพื่อให้มีความคล่องตัวในการติดต่อกับผู้ผลิตละครภายนอก
  และสร้างให้เกิดการแข่งขันกันเองในด้านการจัดหาหรือผลิตรายการที่มีคุณภาพ
  ลักษณะการดำเนินธุรกิจของบริษัทที่กล่าวถึงข้างต้นมีลักษณะเหมือนกันคือบริษัทเหล่านี้จะหาเวลาแพร่ภาพจากทางสถานีโทรทัศน์ไทยทีวีสีช่อง
  3 ซึ่งโดยส่วนใหญ่จะเป็นช่วงเวลาตั้งแต่ 18.00 น. ถึง 22.15 น. (
  ช่วงเวลาก่อนข่าวภาคค่ำ และหลังข่าวภาคค่ำ )
  โดยบริษัทเหล่านี้จะได้รับการแบ่งเวลาโฆษณามาบางส่วนตามการตกลงกับทางสถานีผู้เป็นเจ้าของเวลาและเวลาโฆษณาดังกล่าวจะถูกนำไปเสนอขายต่อให้แก่บริษัทโฆษณาหรือเจ้าของผลิตภัณฑ์หรือบริการเพื่อแพร่ภาพโฆษณาสินค้า
  ดังนั้น รายได้หลักของบริษัทเหล่านี้จึงมาจากการขายเวลาโฆษณาเป็นหลัก

1.  ลักษณะของผลิตภัณฑ์หรือบริการ

  รายการโดยส่วนใหญ่ที่แพร่ภาพในช่วงเวลาไพร์มไทม์ (Prime Time)
  จะเป็นรายการที่จัดหาหรือควบคุมการผลิตมาจากบริษัท บีอีซี เวิลด์ จำกัด (มหาชน), บริษัท
  รังสิโรตม์วนิช จำกัด, บริษัท นิวเวิลด์ โปรดั๊กชั่น จำกัด บริษัท บางกอกเทเลวิชั่น จำกัด
  และบริษัท อริยะวัฒน์ จำกัด
  โดยบริษัทดังกล่าวจะเป็นผู้หารายการให้แก่สถานีวิทยุโทรทัศน์ไทยทีวีสีช่อง 3
  โดยเฉพาะส่วนการผลิตละครหลังข่าวนั้น
  บริษัทในเครือดังกล่าวจะทำการว่าจ้างผู้ผลิตรายการอิสระหลายรายอาทิ เช่น บริษัท ยูม่า 99
  จำกัด บริษัท บรอดคาสไทย เทเลวิชั่น จำกัด บริษัท เมคเกอร์กรุ๊ป จำกัด บริษัท ทีวีซีน จำกัด
  บริษัท ฮูแอนด์ฮู จำกัด บริษัท ทูอินวัน จำกัด และบริษัท รีไมน์ โปรดั๊กชั่น จำกัด เป็นต้น
  เพื่อให้ดำเนินการผลิตละครให้

  กล่าวได้ว่า ลักษณะผลิตภัณฑ์ของกลุ่มธุรกิจนี้ได้แก่ ละคร รายการ และภาพยนตร์ต่าง ๆ
  ที่นำเสนอในช่วงเวลาไพร์มไทม์

2.  การตลาดและภาวะการแข่งขัน

  จากวัตถุประสงค์ในการจัดตั้งบริษัทในธุรกิจนี้เพื่อผลิตรายการให้กับสถานีวิทยุโทรทัศน์ช่อง 3
  ทั้งสิ้นเพื่อให้เกิดการแข่งขันในด้านการจัดหารายการและผลิตรายการที่มีคุณภาพ
  ซึ่งเป็นการแข่งขันกันระหว่างบริษัทในกลุ่ม อย่างไรก็ตาม กลุ่มลูกค้าของบริษัทก็คือผู้ชมรายการ
  ดังนั้นกลุ่มบริษัทจะต้องแข่งขันด้านคุณภาพของรายการกับสถานีอื่น ๆ ในช่วงเวลาเดียวกัน

3.  การจัดหาผลิตภัณฑ์และบริการ

  การดำเนินการของบริษัทผู้จัดหาและผลิตรายการ ประกอบด้วย การผลิตรายการเอง
  การว่าจ้างให้ผู้ผลิตรายการอิสระรายอื่นทำการผลิตรายการให้
  และการซื้อภาพยนตร์ทั้งจากในและต่างประเทศ โดยส่วนใหญ่แล้ว
  ทางกลุ่มบริษัทผู้จัดหาและผลิตรายการมีนโยบายที่จะว่าจ้างผู้ผลิตรายการอิสระ
  หรือซื้อรายการประเภทภาพยนตร์เป็นส่วนใหญ่
  เพื่อหลีกเลี่ยงภาระที่จะต้องติดต่อประสานงานกับเหล่าศิลปินต่างๆ
  ซึ่งจัดได้ว่าเป็นเรื่องที่ค่อนข้างยุ่งยากและละเอียดอ่อน
  แต่จะมีเป็นบางครั้งบางคราวเท่านั้นที่จะมีการผลิตรายการขึ้นมาเอง โดยมีรายละเอียด ดังนี้

1.  การผลิตรายการขึ้นมาเอง
    บริษัทผู้จัดหาและผลิตรายการเองจะดำเนินการผลิตรายการขึ้นมาเองเพื่อการแพร่ภาพในโอกาสพิเศษ
    และเรื่องที่จะผลิตขึ้นมานั้นจะเป็นเสมือนการนำเสนอรายการดีๆ ให้แก่ผู้ชมโดยไม่หวังรายได้
    ซึ่งในอดีตเคยผลิตละครเรื่อง สมเด็จพระศรีสุริโยทัย

  2.) การว่าจ้างผู้ผลิตอิสระรายอื่น ๆ บริษัทจะว่าจ้างให้ผู้ผลิตรายการอิสระอื่น ๆ
  ผลิตรายการให้ ซึ่งโดยส่วนใหญ่จะเป็นรายการประเภทละครโทรทัศน์
  ลิขสิทธิ์ของละครที่บริษัทว่าจ้างให้ผู้ผลิตรายการอิสระทำให้นั้นจะตกเป็นของบริษัท
  ในการดำเนินงานบริษัทจะทำหน้าที่เป็นตัวกลางที่จะประสานงานระหว่างผู้ผลิตรายการอิสระ
  และทางสถานีวิทยุโทรทัศน์ไทยทีวีสี ช่อง 3
  จะเข้ามามีส่วนร่วมในการคัดเลือกรายการที่จะแพร่ภาพทางสถานี
  และให้ความช่วยเหลือในด้านอุปกรณ์ และบุคลากรในกระบวนการที่เกี่ยวข้องแก่บริษัทด้วย เช่น
  ให้ยืมอุปกรณ์การบันทึกเสียงพร้อมเจ้าหน้าที่ควบคุมอุปกรณ์หรือให้ใช้ห้องส่ง
  เพื่อบันทึกละครพร้อมอุปกรณ์ในการบันทึกรายการในสถานที่ด้วย เป็นต้น

  ต้นทุนค่าละครโทรทัศน์

  ต้นทุนการผลิตละครมีความไม่แน่นอน ขึ้นอยู่กับประเภทของละคร สถานที่ และอุปกรณ์ที่จะถ่ายทำ
  เวลาที่จะนำละครออกแพร่ภาพ ดารานำแสดง
  และรูปแบบของการดำเนินกิจการและข้อตกลงระหว่างสถานีโทรทัศน์และผู้ผลิตรายการ
  ซึ่งต้นทุนค่าจัดทำละครเรื่องหนึ่งโดยทั่วไปมีมูลค่าประมาณ 200,000 บาท ถึง 1,000,000
  บาทต่อ 1 ชั่วโมงการแพร่ภาพ

  ปัญหาที่พบในการผลิตรายการ

  การผลิตรายการละครโทรทัศน์ในปัจจุบันมีการแข่งขันกันมากขึ้น
  ดังนั้นอุปสรรคที่จะมีผลกระทบต่อการผลิตละครโทรทัศน์ คือ ปัญหาลิขสิทธิ์ของบทประพันธ์ ทั้งนี้
  เนื่องจากบทประพันธ์ส่วนใหญ่ที่มีผู้แต่งขึ้นไว้แล้วมีจำนวนจำกัด ดังนั้น
  จึงมีผู้ผลิตหลายคนนำเอาบทประพันธ์ ที่ได้นำไปผลิตเป็นละครโทรทัศน์มาก่อนแล้วมาผลิตใหม่อีก
  ประกอบกับบทประพันธ์ส่วนใหญ่จะถูกนำไปลงตีพิมพ์ในนิตยสาร และอาจมีผู้ซื้อลิขสิทธิ์ไว้แล้ว
  ทำให้เป็นอุปสรรคต่อการนำบทประพันธ์มาผลิตเป็นละครได้
  ดังนั้นผู้ผลิตรายการละครโทรทัศน์จึงต้องเตรียมบุคลากรที่มีความสามารถในด้านการแต่งบทประพันธ์ขึ้น
  เพื่อผลิตละครโดยเฉพาะ
  หรือทำสัญญาตกลงระหว่างผู้ผลิตรายการและผู้เขียนบทประพันธ์ให้แต่งบทประพันธ์โดยมีวัตถุประสงค์เพื่อการนำบทประพันธ์ไปผลิตละครโทรทัศน์

  3.) การซื้อรายการภาพยนตร์

  นอกจากการว่าจ้างผู้ผลิตรายการอิสระให้ผลิตละครโทรทัศน์ให้แล้ว บริษัท บีอีซี เวิลด์ จำกัด
  (มหาชน) และบริษัท รังสิโรตม์วนิช จำกัด
  ยังได้มีการซื้อภาพยนตร์ทั้งในและต่างประเทศที่เคยได้รับความนิยมเพื่อนำมาแพร่ภาพด้วย
  ทั้งนี้บริษัทจะซื้อภาพยนตร์ต่างๆ
  ไว้ก่อนล่วงหน้าเพื่อเลือกภาพยนตร์ที่เหมาะสมกับช่วงเวลาแพร่ภาพในอนาคต

  แหล่งที่มาของรายการภาพยนตร์

  บริษัทเน้นการซื้อภาพยนตร์ต่างประเทศมากกว่าการซื้อภาพยนตร์ไทยเพื่อการนำมาแพร่ภาพ
  ซึ่งการนำเข้าภาพยนตร์จากต่างประเทศนั้น
  ผู้นำเข้าต้องมีภาระภาษีนำเข้าในสัดส่วนประมาณร้อยละ 7.0

  ต้นทุนค่าภาพยนตร์

  การซื้อภาพยนตร์แต่ละประเภทของทางบริษัทนั้นจะไม่สามารถทราบราคาที่แน่นอนได้
  เนื่องจากการตัดสินใจซื้อภาพยนตร์แต่ละเรื่องประกอบไปด้วยการผสมผสานระหว่างความต้องการของผู้ชมที่มีต่อคุณภาพและเนื้อหาสาระของภาพยนตร์แต่ละประเภทและลักษณะของสัญญาการซื้อ-ขายภาพยนตร์ระหว่างบริษัทและบริษัทที่เป็นเจ้าของลิขสิทธิภาพยนตร์รวมถึงสิทธิในการแพร่ภาพได้กี่ครั้งต่อระยะเวลาของลิขสิทธิ์
  ซึ่งส่วนใหญ่จะกำหนดให้สามารถแพร่ภาพได้ 2 ครั้งในช่วงเวลา 3 ปี

  ปัญหาที่พบในการจัดซื้อรายการภาพยนตร์

  ปัญหาในการซื้อภาพยนตร์ของบริษัท คือ รสนิยมของผู้ชมรายการที่เปลี่ยนแปลงได้อย่างรวดเร็ว
  และไม่สามารถคาดเดาได้ เช่น รสนิยมของผู้ชมภาพยนตร์ฝรั่งมีแนวโน้มว่าจะลดลง
  ดังนั้นการตัดสินใจซื้อภาพยนตร์ฝรั่งจะต้องมีความพิถีพิถันมากขึ้น
  เพราะถ้าหากภาพยนตร์ที่ซื้อมาไม่ตรงกับความต้องการของผู้ชม
  อาจทำให้เกิดการสิ้นเปลืองและมีผลกระทบต่องบประมาณการซื้อภาพยนตร์ทั้งหมดอีกด้วย
  นอกจากนี้ความแตกต่างระหว่างรสนิยมของคนไทย และผู้ผลิตภาพยนตร์ต่างประเทศ
  ภาพยนตร์บางเรื่องเมื่อนำมาแพร่ภาพแล้วได้รับความสนใจจากผู้ชมมากเป็นพิเศษ
  แต่ทางสถานีไม่สามารถนำมาแพร่ภาพต่อได้อีก
  เนื่องจากบริษัทที่ผลิตภาพยนตร์เรื่องดังกล่าวไม่ผลิตต่อ
  เพราะภาพยนตร์เรื่องนั้นไม่ได้รับความนิยมจากผู้ชมในประเทศที่ผลิต ดังนั้น
  บริษัทจึงมีแนวโน้มที่จะลดการซื้อภาพยนตร์ลงโดยเฉพาะภาพยนตร์ต่างประเทศเพื่อหลีกเลี่ยงปัญหาในด้านนี้
  และเพื่อเป็นการลดการแข่งขันการซื้อภาพยนตร์แข่งกับผู้ประกอบการโทรทัศน์ระบบบอกรับเป็นสมาชิก
  (เคเบิ้ลทีวี)

  เวลาโฆษณา

  ในสัปดาห์หนึ่ง ๆ สถานีวิทยุโทรทัศน์ไทยทีวีสีช่อง 3 จะทำการแพร่ภาพประมาณ140 ชั่วโมง
  ซึ่งจะมีเวลาโฆษณาทั้งสิ้นได้ไม่เกิน 1,680 นาที/สัปดาห์ โดยกลุ่มบริษัท บีอีซี เวิลด์
  จะเป็นผู้ขายเวลาโฆษณาเองประมาณร้อยละ 65 ส่วนที่เหลืออีกประมาณร้อยละ35
  จะเป็นการแบ่งเวลาโฆษณาให้แก่ผู้ผลิตรายการต่าง ๆ เป็นผู้ขาย
  โดยทางสถานีจะพิจารณาจากช่วงเวลาการออกอากาศ ลักษณะรายการที่จะนำมาแพร่ภาพ
  ค่าใช้จ่ายในการทำรายการ และอัตราค่าโฆษณาในช่วงเวลานั้นๆ

  ธุรกิจผลิตรายการแสดง ส่งเสริมการจัดจำหน่ายเพลง กิจกรรมรณรงค์

  ดำเนินการโดย บริษัท บีอีซี – เทโร เอ็นเตอร์เทนเม้นท์ จำกัด บริษัท บีอีซี-เทโร(ย่างกุ้ง)
  จำกัด บริษัท ไทยทิคเก็ตมาสเตอร์.คอม จำกัด

1.  ลักษณะของผลิตภัณฑ์หรือบริการ

  ลักษณะของผลิตภัณฑ์ของบริษัท ในปัจจุบัน ได้แก่

-   การผลิตละครและเกมโชว์ให้กับสถานีวิทยุโทรทัศน์ช่อง 3 ได้แก่ รายการตะลอนเกม
    รายการเซียนทีวี ละครเจ้ากรรมนายเวร เป็นต้น

-   การจัดการการแสดงต่าง ๆ ได้แก่ การแสดงดิสนี่ย์ ออน ไอซ์ กายกรรมกวางเจา เป็นต้น

-   การผลิตและจำหน่ายเพลงไทยและเพลงสากล

-   การผลิตภาพยนตร์ ได้แก่ ฟ้าทะลายโจร บางกอกเดนเจอรัส บางระจัน เป็นต้น

-   การจัดกิจกรรมส่งเสริมต่าง ๆ เช่น การจัดตั้งสโมสรฟุตบอลในนามของทีมฟุตบอล
    “บีอีซี-เทโร ศาสน”

    1.  การตลาดและภาวะการแข่งขัน

  กลุ่มลูกค้าเป้าหมาย

  จากการประกอบธุรกิจโดยรวมของบีอีซี-เทโร ซึ่งมีทั้งการจำหน่ายเทปเพลง การผลิตภาพยนตร์
  การจัดกิจกรรมการแสดงต่าง ๆ เป็นลักษณะของการขายให้กับบุคคลจำนวนมาก (Mass
  Product) ดังนั้นกลุ่มลูกค้าจึงเป็นกลุ่มนักเรียน นักศึกษา
  กลุ่มคนทำงานหรือกลุ่มบุคคลทั่วไปที่มีรายได้ระดับกลางที่มีความสนใจในธุรกิจบันเทิงดังกล่าว

2.  การจัดหาผลิตภัณฑ์และบริการ

  บริษัท บีอีซี-เทโร เอ็นเตอร์เทนเม้นต์ จำกัด ได้ขยายงานด้านบันเทิงอย่างต่อเนื่อง
  ทางบริษัทจึงเน้นการสรรหาบุคคลากรที่มีความสามารถมาร่วมงานในบริษัท ฯ
  เพื่อผลิตผลงานที่มีคุณภาพ ไม่ว่าจะเป็นด้านภาพยนตร์ มีทีมงาน “ฟิลม์บางกอก”
  ดำเนินงานโดยคุณอดิเรก(อังเคิล) และคุณนนทรีย์ ด้านละคร มีทีมงาน “บางกอกการละคร”
  นำทีมโดยคุณสุพล(งัด) นอกจากนี้ยังมีคุณทรงวิทย์ (หมอซ้ง) มาร่วมงานในฝ่ายกิจกรรม เป็นต้น

ธุรกิจผลิตตลับ วีดีโอเทป เลเซอร์ดิสก์ จำหน่ายและให้เช่าวีดีโอ

ดำเนินการโดยบริษัท ซีวีดี เอ็นเตอร์เทนเมนท์ จำกัด (มหาชน)

  บริษัทในกลุ่มของบริษัท ซีวีดี เอ็นเตอร์เทนเม้นท์ จำกัด (มหาชน) ประกอบด้วย

1.  บมจ.ซีวีดี เอ็นเตอร์เทนเมนท์

2.  บริษัท ซีวีดี อินเตอร์เนชั่นแนล จำกัด (บริษัทย่อย)

3.  บริษัท ซีวีดี มีเดีย จำกัด (บริษัทย่อย) เดิมชื่อ บริษัท มีเดียลิงค์ จำกัด

4.  บริษัท ซีวีดี เลเซอร์ จำกัด (บริษัทย่อย)

5.  บริษัท ซีวีดี มิวสิค จำกัด (บริษัทย่อย)

6.  บริษัท ซีวีดี เร้นท์คอม จำกัด (บริษัทย่อย)

7.  บริษัท ซีวีดี อินเตอร์แอคทีฟ จำกัด (บริษัทย่อย)

    3.1 บมจ. ซีวีดี เอ็นเตอร์เทนเมนท์ (CVDE)

  3.1.1 ลักษณะของผลิตภัณฑ์หรือบริการ

ผลิตภัณฑ์ของบริษัทคือ วีดีโอเทปที่ใช้กับเครื่องเล่นระบบ VHS ทั้งชนิดวีดีโอเทปเปล่าไม่บรรจุ
Magnetic Tape หรือ V-O ที่ต้องนำไปบรรจุ Magnetic Tape ก่อนใช้งาน
และวีดีโอเทปชนิดบรรจุ Magnetic Tape แล้ว หรือ V-CASSETTE ที่สามารถนำไปใช้ได้ทันที
โดยการใช้งานส่วนใหญ่มักจะนำไปใช้ประโยชน์เป็นสื่อการสอนเชิงวิชาการ และใช้อัดภาพยนตร์
และสื่อบันเทิงต่างๆ นอกจากนี้
บริษัทยังดำเนินการผลิตและจำหน่ายกล่องพลาสติกบรรจุม้วนเทปวีดีโอ กล่องพลาสติกบรรจุแผ่นดิสก์
กล่องพลาสติกบรรจุแผ่นซีดีเพลงและวีซีดี และกล่องพลาสติกบรรจุแผ่นดีวีดี

  ในส่วนของการให้บริการCVDE จะให้บริการรับจ้างอัดวีดีโอเทปในระบบ VHS
  ซึ่งมีเครื่องอัดที่ทันสมัยและมีคุณภาพดี ให้เสียงและภาพที่คมชัด
  โดยลูกค้าบางส่วนที่ซื้อผลิตภัณฑ์วีดีโอเทปจาก CVDE จะใช้บริการอัดจาก CVDE ด้วย

ลักษณะรายได้ของ CVDE จะมาจาก

1.  รายได้จากการขายวีดีโอเทป วีดีโอเทปเปล่า ซึ่งรายได้ในส่วนนี้ถือเป็นรายได้หลัก ของCVDE
    นอกจากนี้ยังประกอบด้วยส่วนของรายได้จากการขายกล่องพลาสติก บรรจุม้วนเทปวีดีโอ
    กล่องพลาสติกบรรจุแผ่นดิสก์ กล่องพลาสติก บรรจุแผ่นซีดีเพลงและวีซีดี
    และกล่องพลาสติกบรรจุแผ่นดีวีดี
    โดยรายได้ทั้งสองส่วนนี้จะมีทั้งรายได้ที่จำหน่ายให้กับลูกค้าในประเทศและลูกค้าต่างประเทศรวมทั้งบริษัทในเครือด้วย

2.  รายได้จากการให้บริการอัดภาพยนตร์ ให้กับลูกค้าทั่วไปและบริษัทในเครือ

    นอกจากนี้ บริษัทยังได้รับการส่งเสริมการลงทุนในการประกอบธุรกิจ
    โดยมีบัตรส่งเสริมการลงทุน ดังนี้

  บัตรส่งเสริมเลขที่1570/สอ./2531ลงวันที่12 ตุลาคม 2531 และยังคงเหลือสิทธิประโยชน์ดังนี้

1.  ได้รับลดหย่อนภาษีเงินได้นิติบุคคล สำหรับกำไรสุทธิที่ได้จากการส่งออกในอัตราร้อยละ 50
    ของอัตราปกติ มีกำหนด 5 ปี นับตั้งแต่วันที่ 23 มีนาคม 2538

2.  ได้รับอนุญาตให้หักเงินได้พึงประเมินเป็นจำนวนเท่ากับร้อยละ 5
    ของรายได้ที่เพิ่มขึ้นจากปีก่อนจากการส่งออกเป็น ระยะเวลา 10 ปี นับตั้งแต่วันที่ 23 มีนาคม
    2533นี้ รายได้จากการส่งออกของปีนั้นๆ
    จะต้องไม่ต่ำกว่ารายได้จากการส่งออกเฉลี่ยของสามปีย้อนหลัง ยกเว้น 2 ปีแรก

  สิทธิประโยชน์ดังกล่าวข้างต้นได้หมดอายุเมื่อวันที่ 23 มีนาคม 2543 แต่อย่างไรก็ตาม
  บริษัทได้รับอนุมัติจากสำนักงานคณะกรรมการส่งเสริมการลงทุนให้ได้รับสิทธิและประโยชน์ตามมาตรา
  36 ดังนี้ คือ

  มาตรา 36(1) :
  ให้ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้ามาจากต่างประเทศ
  เพื่อใช้ในการผลิตเพื่อการส่งออกเป็นระยะเวลา 1 ปี นับแต่วันนำเข้าครั้งแรก

  มาตรา 36(2) : ให้ได้รับยกเว้นอากรขาเข้าสำหรับของที่ผู้ได้รับการส่งเสริม นำเข้ามา
  เพื่อส่งกลับออกไป เป็นระยะเวลา 1 ปี นับแต่วันนำเข้าครั้งแรก

  มาตรา 36 (1) และ (2) ทั้งนี้ตั้งแต่วันที่ 13 มิถุนายน 2543

  3.1.2 การตลาดและภาวะการแข่งขัน

  กลยุทธ์การแข่งขัน

  บริษัทใช้กลยุทธ์ในการสร้างความเชื่อมั่นให้กับลูกค้า ในด้านคุณภาพของสินค้า
  เนื่องจากผลิตภัณฑ์ของบริษัทโดยเฉพาะวีดีโอเทปซึ่งบริษัทดำเนินการผลิตเองมีคุณภาพสูง
  และได้มาตรฐาน และยังมีการบริการรับจ้างอัดวีดีโอเทปในระบบ VHS
  ซึ่งให้เสียงและภาพที่คมชัด มีคุณภาพเป็นที่ยอมรับของลูกค้า

  ลักษณะลูกค้าและกลุ่มลูกค้าเป้าหมาย

  ลูกค้าของ CVDE จะมีจำนวนไม่มากนัก
  เนื่องจากบริษัทมีนโยบายมุ่งเน้นการทำธุรกิจกับลูกค้าที่มีฐานธุรกิจมั่นคง
  ทำให้บริษัทสามารถดูแลลูกค้าได้ทั่วถึง ในปัจจุบันถือได้ว่า CVDE
  มีความสัมพันธ์อันดีกับลูกค้าทุกราย และลูกค้าในแต่ละรายมีความเชื่อถือในคุณภาพผลิตภัณฑ์ของ
  CVDE เป็นอย่างดี

  สำหรับการจำหน่ายและให้บริการในประเทศ สามารถแบ่งลูกค้า ได้เป็นกลุ่มใหญ่ ๆ คือ
  ลูกค้าที่เป็นผู้ผลิต ศูนย์วีดีโอ ตัวแทนจำหน่ายลิขสิทธิ์ ห้างสรรพสินค้า Super Discount Store

  หน่วยราชการ รัฐวิสาหกิจและบริษัทเอเจนซี่โฆษณา

  ส่วนการจำหน่ายในต่างประเทศจะมีลูกค้าอยู่สองกลุ่มใหญ่ คือ ลูกค้าที่ซื้อเองโดยตรง
  และลูกค้าที่เป็นตัวแทนจัดซื้อเพื่อนำไปจำหน่ายต่อ .
  และไม่มีลูกค้าบุคคลภายนอกรายใดซื้อสินค้าจาก CVDE ในระยะเวลา 3
  ปีที่ผ่านมาเกินกว่าร้อยละ 30 เมื่อเทียบจากรายได้รวม

การจำหน่ายและช่องทางการจำหน่าย

  บริษัททำการจำหน่ายสินค้าให้กับลูกค้าหรือตัวแทนจำหน่ายของลูกค้าโดยตรง
  โดยการจำหน่ายของบริษัทมีทั้งในประเทศและต่างประเทศ ซึ่งส่วนใหญ่เป็นลูกค้ารายใหญ่ ดังนี้

  1. การจำหน่ายในประเทศ ประกอบด้วยการจำหน่ายวีดีโอเทปเปล่าเพื่อให้ลูกค้านำไปใช้อัดต่อ
  จำหน่ายกล่องพลาสติกบรรจุม้วนเทปวีดีโอ กล่องพลาสติกบรรจุแผ่นดิสก์
  กล่องพลาสติกบรรจุแผ่นซีดีเพลงและวีซีดีและกล่องพลาสติกบรรจุแผ่นดีวีดี
  จำหน่ายวีดีโอเทปพร้อมบริการอัด โดยใช้วิธีการสั่งซื้อโดยตรงมายัง CVDE
  ซึ่งโดยส่วนใหญ่ลูกค้าจะส่งใบสั่งซื้อมาให้เพื่อเป็นเอกสารในการสั่งซื้อสินค้า
  ลูกค้าส่วนใหญ่จะเป็นลูกค้ารายใหญ่และบริษัทในเครือที่ทำการซื้อขายกันมาเป็นระยะเวลานาน
  เช่น CVDI บริษัท เอก-ชัย ดิสทริบิวชั่น ซิสเทม จำกัด บมจ.สยามแม็คโคร จำกัด
  และหน่วยงานราชการ ตลอดจนรัฐวิสาหกิจ เป็นต้น

  ในกรณีที่เป็นลูกค้าใหม่ยังไม่เคยทำการซื้อขายกับ CVDE
  ในการสั่งซื้อสินค้าครั้งแรกจะซื้อขายด้วยเงินสดก่อน
  เมื่อซื้อขายกันจนเป็นที่คุ้นเคยแล้วจะพิจารณาให้เครดิต โดย CVDE จะพิจารณาจากทุนจดทะเบียน
  ฐานะการเงิน ประวัติการติดต่อและชื่อเสียงในวงการของลูกค้า เพื่อประกอบการอนุมัติเครดิต

  การซื้อขายระหว่าง CVDEกับลูกค้าไม่ได้จัดทำสัญญาซื้อขาย(Long-term contract)
  เนื่องจากจำนวนการซื้อขายมีการผันแปร ทั้งในด้านจำนวนของผลิตภัณฑ์
  วัตถุประสงค์ของการนำไปใช้งาน และ ความถี่ในการใช้งานของลูกค้า

  2. การจำหน่ายในต่างประเทศ ส่วนใหญ่ประกอบด้วย วีดีโอเทป (V-Cassette)
  วีดีโอแบบไม่มีเนื้อเทป (V-O) กล่องพลาสติกบรรจุม้วนเทปวีดีโอ กล่องพลาสติกบรรจุแผ่นดิสก์
  กล่องพลาสติกบรรจุแผ่นซีดีเพลงและวีซีดี และกล่องพลาสติกบรรจุแผ่นดีวีดี
  บริษัทขายสินค้าให้ลูกค้าต่างประเทศในราคา FOB
  เพื่อป้องกันความเสี่ยงจากการขึ้นลงของค่าระวางเรือ
  และกำหนดให้ลูกค้าจ่ายชำระเงินผ่านธนาคาร โดยการเปิด Letter of Credit
  หรือจ่ายชำระผ่านธนาคารแบบ D/P(Document Against Payment)
  เพื่อป้องกันความเสี่ยงจากการไม่ได้รับเงินค่าสินค้า

  การจำหน่ายกับลูกค้าในต่างประเทศของ CVDE ไม่มีการจัดทำเอกสารสัญญาซื้อขาย
  (Long-term contract) เช่นเดียวกับการจำหน่ายในประเทศ

  สัดส่วนการจำหน่ายในประเทศต่อการส่งออกไปจำหน่ายต่างประเทศ ของปี 2543 คือ 64:36
  ซึ่งส่งออกไปยังประเทศอเมริกา ,ญี่ปุ่น ,ฝรั่งเศส และฮ่องกง เป็นต้น

  สภาพการแข่งขัน

  ถึงแม้ในปี 2543 วีดีโอซีดี และดีวีดี จะได้รับความนิยมจากผู้บริโภคเป็นอย่างมากก็ตาม
  แต่ปริมาณความต้องการใช้ม้วนวีดีโอไม่ลดลงมาก เพราะเครื่องเล่นวีดีโอระบบ VHS ยังใช้กัน
  อย่างแพร่หลายแทบทุกครัวเรือน รวมทั้งผลิตภัณฑ์ต่าง ๆ ที่ต้องการนำเสนอทั้งภาพและเสียง
  ไม่ว่าจะเป็นเพื่อความบันเทิงหรือด้านวิชาการ
  ก็จะถูกผลิตออกมาในรูปแบบวีดีโอเป็นส่วนใหญ่เมื่อเทียบกับรูปแบบอื่น
  และถึงแม้ในปัจจุบันจะมีสินค้าละเมิดลิขสิทธิ์ผลิตออกมาในรูปแบบวีดีโอซีดีเป็นจำนวนมากเพราะผลิตได้ง่ายและเร็วกว่า
  แต่คุณภาพความคมชัดของภาพและเสียงไม่ได้ดีกว่าม้วนวีดีโอ
  สำหรับดีวีดีนั้นถึงจะเป็นที่ยอมรับว่ามีคุณภาพดีที่สุดในขณะนี้แต่ราคาทั้งเครื่องเล่นและตัวแผ่นดีวีดีเองก็ยังสูงอยู่
  ทำให้การแพร่หลายของผลิตภัณฑ์ชนิดนี้เป็นไปได้ช้า
  อย่างไรก็ตามธุรกิจการผลิตม้วนวีดีโอของบริษัทยังมีตลาดรองรับทั้งต่างประเทศและในประเทศ
  โดยตลาดในประเทศบริษัทคาดว่ามีคู่แข่งรายใหญ่จำนวน 4 ราย คือ Digital Onpa
  International Public Company Limited , Berli Jucker Public Company
  Limited ,Sew National Company Limited และ Sony Magnetic
  Products(Thailand) Limited
  ซึ่งบริษัทเหล่านี้ต่างก็เป็นผู้ประกอบการชั้นนำในประเทศทั้งสิ้น

  นอกเหนือจากการผลิตม้วนวีดีโอแล้ว
  บริษัทยังสามารถผลิตผลิตภัณฑ์ที่เกี่ยวข้องคือกล่องพลาสติกบรรจุม้วนวีดีโอ บรรจุแผ่นซีดี
  บรรจุแผ่นวีดีโอซีดี บรรจุแผ่นดีวีดี และบรรจุแผ่นดิสก์ โดยไม่ต้องลงทุนซื้อเครื่องจักรเพิ่ม
  เพียงแต่ลงทุนในตัวแบบพิมพ์สำหรับผลิตภัณฑ์นั้น ๆ ซึ่งใช้จำนวนเงินไม่มาก
  แสดงว่าบริษัทมีความยืดหยุ่นในการปรับเปลี่ยนการผลิตสินค้าให้สอดคล้องกับความต้องการของตลาดได้ในระดับหนึ่ง
  จากการที่บริษัทมีบริการรับจ้างบันทึกเทปในระดับคุณภาพสูงทั้งภาพและเสียง
  นอกจากจะสร้างรายได้ค่าบริการแล้วยังเสริมให้ลูกค้าสั่งซื้อม้วนวีดีโอกับบริษัทไปพร้อมกันด้วย
  เพื่อความสะดวกและมั่นใจว่าจะได้รับคุณภาพทั้งในเรื่องตัวม้วนวีดีโอ และระบบการบันทึกเทป

  หากพิจารณาเฉพาะปริมาณความต้องการในตัวม้วนวีดีโอแล้ว
  คาดว่าจะยังทรงตัวอยู่ในระดับที่ไม่แตกต่างจากปีที่ผ่านมา หรือหากลดลงก็ไม่ลดอย่างรุนแรง
  เนื่องด้วยเหตุผลที่กล่าวข้างต้นแล้วคือความคุ้นเคย ความแพร่หลาย คุณภาพ
  และราคาของวีดีโอยังแข่งขันกับวีดีโอซีดี และดีวีดีได้
  และในอนาคตจะมีกฎหมายควบคุมปริมาณการผลิตแผ่นซีดีและวีดีโอซีดี
  ออกมาบังคับใช้เพื่อป้องกันการละเมิดลิขสิทธิ์ที่เป็นปัญหาใหญ่อยู่ในปัจจุบันด้วย

  ประเด็นอำนาจต่อรองของผู้ซื้อนั้น บริษัทจะประสบปัญหาเฉพาะสินค้าม้วนวีดีโอเทปทั้ง V-O และ
  V-Cassette ที่ส่งออกไปยังต่างประเทศ
  เนื่องจากมีการแข่งขันค่อนข้างสูงโดยการตัดราคาจากแหล่งผลิตที่มีต้นทุนแรงงานต่ำอาทิ
  สินค้าจากจีนและฮ่องกงแต่คุณภาพของสินค้าจากประเทศดังกล่าวมักจะด้อยกว่าของบริษัท
  ซึ่งบริษัทยังคงรักษามาตรฐานคุณภาพของสินค้าอยู่แต่ยอมแข่งขันด้านราคา เพื่อรักษาฐานลูกค้าเดิม
  ในขณะเดียวกันก็มองหาตลาดใหม่ที่ให้ความสำคัญกับเรื่องคุณภาพมากกว่าราคา
  รวมทั้งพยายามปรับปรุงกระบวนการผลิตให้มีประสิทธิภาพเพิ่มขึ้น
  อันจะส่งผลให้ต้นทุนผลิตและค่าใช้จ่ายที่เกี่ยวข้องลดลง
  เพื่อให้บริษัทมีอัตราการทำกำไรขั้นต้นอยู่ในระดับที่น่าพอใจต่อไป

  หากพิจารณาในภาพรวมแล้วด้วยคุณภาพของสินค้าที่บริษัทผลิตเป็นที่ยอมรับของลูกค้าทั้งในและต่างประเทศ
  ความสามารถในการผลิตสินค้าที่เกี่ยวข้องด้วยเครื่องจักรอุปกรณ์ที่มีอยู่
  มีบริการเสริมในการรับจ้างบันทึกวีดีโอเทปในระดับคุณภาพสูง
  และมีบริษัทในเครือที่ทำธุรกิจต่อเนื่องในลักษณะการสร้างมูลค่าเพิ่มให้กับตัวสินค้า
  ปัจจัยเหล่านี้จะส่งเสริมให้บริษัทยังคงดำเนินธุรกิจการผลิตม้วนวีดีโอต่อไปได้ในระดับที่น่าพอใจภายใต้สถานการณ์ที่เปลี่ยนแปลงไป

  3.1.3 การจัดหาผลิตภัณฑ์หรือบริการ

  บริษัทมีโรงงานหนึ่งแห่ง ตั้งอยู่เลขที่ 178 หมู่ 1 ถนนบางนา-ตราด ตำบลคลองตำหรุ
  อำเภอเมือง จังหวัดชลบุรี

(1) กำลังการผลิตและปริมาณการผลิต

  --------------------------------------------------- ------- ------- -------
  รายการ/ปี พ.ศ.                                       2541    2542    2543

  กำลังการผลิตเต็มที่ (หน่วย : ล้านชิ้น)                                       

  -วีดีโอเทปเปล่า (V-O)                                  12.00   15.00   12.00

  -วีดีโอเทป (V-Cassette)                               15.00   12.00   9.00

  -กล่องพลาสติกบรรจุภัณฑ์ที่เกี่ยวข้องต่างๆ(ม้วนเทปวีดีโอ(Library   0.00    28.00   25.00
  case )แผ่นซีดีและวีซีดี (CDcase) แผ่นดิสก์(MFD                               
  case)และแผ่นดีวีดี(DVD case))                                           

  ปริมาณการผลิตจริง (หน่วย : ล้านชิ้น)                                       

  -วีดีโอเทปเปล่า (V-O)                                  11.72   13.57   3.16

  -วีดีโอเทป (V-Cassette)                               9.04    8.71    5.04

  -กล่องพลาสติกบรรจุภัณฑ์ที่เกี่ยวข้องต่างๆ (ม้วนเทปวีดีโอ(Library  0.00    21.75   22.69
  case)แผ่นซีดีและวีซีดี(CDcase) แผ่นดิสก์(MFD case)                           
  และแผ่นดีวีดี(DVD case))                                                
  --------------------------------------------------- ------- ------- -------

+------------------------------------------------+------+------+------+
| รายการ/ปี พ.ศ.                                  | 2541 | 2542 | 2543 |
+------------------------------------------------+------+------+------+
| การใช้กำลังการผลิต(%)                             |      |      |      |
+------------------------------------------------+------+------+------+
| -วีดีโอเทปเปล่า (V-O)                             | 9    | 9    | 2    |
|                                                | 7.67 | 0.47 | 6.33 |
+------------------------------------------------+------+------+------+
| -วีดีโอเทป (V-Cassette)                          | 6    | 7    | 5    |
|                                                | 0.27 | 2.58 | 6.00 |
+------------------------------------------------+------+------+------+
| อัตราการเพิ่มลดของปริมาณการผลิตจริง (%)              |      |      |      |
+------------------------------------------------+------+------+------+
| -วีดีโอเทปเปล่า (V-O)                             | 1    | 1    | (76  |
|                                                | 3.02 | 5.78 | .71) |
+------------------------------------------------+------+------+------+
| -วีดีโอเทป (V-Cassette)                          | (21  | (3   | (42  |
|                                                | .46) | .65) | .14) |
+------------------------------------------------+------+------+------+
| -กล่องพลาสติกบรรจุภัณฑ์ที่เกี่ยวข้องต่างๆ                 | 0.00 | 10   | 4.32 |
| (ม้วนเทปวีดีโอ(Library case)                      |      | 0.00 |      |
|                                                |      |      |      |
| แผ่นซีดีและวีซีดี(CDcase) แผ่นดิสก์(MFD case)           |      |      |      |
| และแผ่นดีวีดี(DVD case))                           |      |      |      |
+------------------------------------------------+------+------+------+

  หมายเหตุ : จำนวนกะที่ผลิตได้ 2 กะ จำนวนกะที่ผลิตจริง 2 กะ

การใช้กำลังการผลิต (%) คำนวณโดย (ปริมาณการผลิตจริง )*100

 กำลังการผลิตเต็มที่ 

อัตราการเพิ่มลดของปริมาณการผลิตจริง (%) คำนวณโดย (ปริมาณการผลิตจริงปีนี้ -
ปริมาณการผลิตจริงปีก่อน)*100

ปริมาณการผลิตจริงปีก่อน

  ในปี 2543 บริษัทมีกำลังการผลิตจริงลดลงจากปีก่อน โดยเฉพาะการผลิตวีดีโอเทปเปล่า
  โดยมีสาเหตุหลักมาจากการส่งออกต่างประเทศลดลง เนื่องจากลูกค้ามีปัญหาในการชำระหนี้ล่าช้า
  ทำให้บริษัทต้องระงับการขาย และคัดเลือกเฉพาะลูกค้าที่ดีคงไว้

  ถึงแม้การผลิตของบริษัทจะลดลงจากปีก่อนแต่ Contribution margin ของบริษัทปรับตัวดีขึ้น
  สาเหตุเนื่องจากบริษัทได้ทำการปรับราคาสินค้าส่งออกบางรายการที่ขายแล้วขาดทุนให้มีกำไรมากขึ้น
  ประกอบกับบริษัทได้มีการควบคุมต้นทุนการผลิตและค่าใช้จ่ายในการขายและบริหารควบคู่ไปด้วย
  ส่งผลให้ฐานะการเงินของบริษัทปรับตัวดีขึ้น
  แสดงให้เห็นถึงความสามารถในการปรับกลยุทธ์ในการจัดการและบริหารสินทรัพย์ได้อย่างมีประสิทธิภาพ
  ท่ามกลางภาวะเศรษฐกิจในประเทศที่ยังคงซบเซาอยู่

  (2) วัตถุดิบและผู้จัดจำหน่าย

  วัตถุดิบที่ใช้ในการผลิตวีดีโอเทปที่สำคัญ ได้แก่ เม็ดพลาสติก ชิ้นส่วนโลหะไร้สนิม และMagnetic
  Tape ในปี 2543 บริษัทสั่งซื้อจากทั้งในและต่างประเทศ ตามรายละเอียดดังนี้

+------------------+-------------------------+-------------+---------+
| ประเภทของวัตถุดิบ   | แหล่งที่มา                 | มูลค่าการสั่งซื้อ | ร       |
|                  |                         |             | ้อยละของ |
+------------------+-------------------------+-------------+---------+
|                  |                         | (หน่วย :     | การสั่งซื้อ |
|                  |                         | ล้านบาท)     |         |
+------------------+-------------------------+-------------+---------+
| เม็ดพลาสติก        | นำเข้าจากต่างประเทศ       | 0           | 0.00    |
+------------------+-------------------------+-------------+---------+
|                  | ในปร                    | 62          | 100.00  |
|                  | ะเทศ(ผู้นำเข้า,ผู้แทนจำหน่าย) |             |         |
+------------------+-------------------------+-------------+---------+
|                  | รวม                     | 62          | 100.00  |
+------------------+-------------------------+-------------+---------+
| ชิ้นส่วนโลหะไร้สนิม   | น                       | 6           | 100.00  |
|                  | ำเข้าจากต่างประเทศ(ฮ่องกง) |             |         |
+------------------+-------------------------+-------------+---------+
|                  | ในประเทศ                | 0           | 0.00    |
+------------------+-------------------------+-------------+---------+
|                  | รวม                     | 6           | 100.00  |
+------------------+-------------------------+-------------+---------+
| Magnetic Tape    | นำเข้าจา                 | 48          | 100.00  |
|                  | กต่างประเทศ(เกาหลี,เยอรมัน |             |         |
|                  | )                       |             |         |
+------------------+-------------------------+-------------+---------+
|                  | ในประเทศ                | 0           | 0.00    |
+------------------+-------------------------+-------------+---------+
|                  | รวม                     | 48          | 100.00  |
+------------------+-------------------------+-------------+---------+

วัตถุดิบตามที่กล่าวข้างต้น เป็นวัตถุดิบหลักในการผลิตวีดีโอเทปของ CVDE
ซึ่งไม่มีวัสดุอื่นที่จะใช้ทดแทนได้ และยังไม่มีการเปลี่ยนแปลงเทคโนโลยีต่อการใช้วัตถุดิบ
แต่วัตถุดิบเหล่านี้หาได้ไม่ยาก
เนื่องจากมีผู้จำหน่ายวัตถุดิบเหล่านี้เป็นจำนวนมากทั้งในประเทศและต่างประเทศ
หากมีผู้จัดจำหน่ายรายหนึ่งรายใดประสบปัญหาหรือไม่สามารถจัดหาวัตถุดิบให้ได้ CVDE
สามารถหาซื้อกับผู้จัดจำหน่ายรายอื่นๆ ได้ บริษัทจึงไม่จำเป็นต้อง
พึ่งพิงผู้จำหน่ายวัตถุดิบรายใดเป็นการถาวรหรือมีมูลค่าการซื้อวัตถุดิบเกินกว่าร้อยละ 30
ของมูลค่าการซื้อวัตถุดิบรวมทุกประเภท ในระยะเวลา 3 ปีติดต่อกัน หรือมีข้อผูกพันใดๆ กับ CVDE
นอกจากนี้ยังไม่พบสภาพปัญหาเกี่ยวกับวัตถุดิบ
โดยเฉพาะวัตถุดิบประเภทเม็ดพลาสติกสามารถนำมาหลอมเหลวเพื่อขึ้นรูปใหม่ได้

  และการจัดหาวัตถุดิบระหว่าง CVDE
  กับผู้จัดจำหน่ายแต่ละรายไม่มีการทำสัญญาซื้อขายเป็นทางการแต่ประการใด
  เพียงแต่ออกเอกสารใบสั่งซื้อให้กับผู้จัดจำหน่ายเช่นเดียวกับการซื้อสินค้าทั่วไป
  สำหรับเงื่อนไขการจ่ายชำระเงินให้กับผู้จำหน่ายในประเทศ CVDE ได้รับ Credit term
  ประมาณ 30-60 วัน เนื่องจากมีการติดต่อซื้อขายกันเป็นเวลานานจนเชื่อถือและวางใจได้
  ส่วนผู้จำหน่ายต่างประเทศ จ่ายชำระเงินผ่านทางธนาคารโดยการเปิด Letter of Credit

3.1.4 งานที่ยังไม่ได้ส่งมอบ

-ไม่มี-

3.2 บริษัท ซีวีดี อินเตอร์เนชั่นแนล จำกัด (CVDI)

  3.2.1 ลักษณะของผลิตภัณฑ์หรือบริการ

  ลักษณะผลิตภัณฑ์ของ CVDI จะเป็นลิขสิทธิ์ภาพยนตร์ที่จัดหามาจากต่างประเทศ โดย

  การติดต่อขอซื้อลิขสิทธิ์ตามระยะเวลาซึ่งส่วนใหญ่จะมีระยะเวลาประมาณ 1 – 2 ปี
  และสามารถเจรจาต่อสัญญาได้เมื่อครบกำหนด

  เมื่อเป็นผู้ทรงสิทธิตามกฏหมายแล้ว CVDI สามารถจัดทำผลิตภัณฑ์ในรูปของสื่อต่างๆ
  ตามเงื่อนไขที่กำหนดในสัญญาได้ เช่น ภาพยนตร์วีดีโอ โดยใช้บริการจาก CVDE
  ทั้งด้านผลิตภัณฑ์วีดีโอเทป และการรับบริการอัด หากเป็นวีดีโอซีดี
  จะว่าจ้างโรงงานภายในประเทศผลิต ส่วนดีวีดี จะนำเข้าจากต่างประเทศ
  แล้วนำผลิตภัณฑ์เหล่านี้ไปจำหน่ายต่อให้กับลูกค้าภายในประเทศ ทั้งในกรุงเทพฯ และต่างจังหวัด
  ซึ่งลูกค้าส่วนใหญ่จะเป็นตัวแทนจำหน่าย ศูนย์วีดีโอประเภท Chain Stores
  ตัวแทนจำหน่ายค้าส่ง Super Discount Store และศูนย์วีดีโอทั่วไป รวมทั้ง CVD Media
  ซึ่งเป็นบริษัทในเครือของกลุ่ม CVD

  ในปี 2543 CVDIเป็นผู้ถือลิขสิทธิ์ภาพยนตร์ฮอลลีวู้ดในเครือเมเจอร์กรุ๊ป ประเทศสหรัฐอเมริกา
  ภาพยนตร์จีนของ เอชเค ทีวีบี ฮ่องกง
  ภาพยนตร์ต่างประเทศของบริษัทนนทนันท์เอ็นเตอร์เทนเม้นท์ จำกัด
  ภาพยนตร์ของค่ายอิสระจากอเมริกา ภาพยนตร์จีนม้วนเดียวจบจากฮ่องกง ภาพยนตร์ไทย
  ละครไทย ตลก เป็นต้น ซึ่งประกอบด้วยผู้สร้างชั้นนำ ดังนี้

+-------------------------------------------+--------------------------+
| สตูดิโอ                                     | บริษัทผู้สร้าง                |
+-------------------------------------------+--------------------------+
| PARAMOUNT HOME ENTERTAINMENT              | PARAMOUNT PICTURES       |
| INTERNATIONAL                             |                          |
+-------------------------------------------+--------------------------+
| UNIVERSAL PICTURES INTERNATIONAL          | UNIVERSAL PICTURES       |
|                                           |                          |
|                                           | DREAMWORKS PICTURES      |
+-------------------------------------------+--------------------------+
| WARNER HOME VIDEO                         | WARNER BROS.             |
|                                           |                          |
|                                           | VILLAGE ROADSHOW         |
|                                           |                          |
|                                           | TURNER PICTURES          |
|                                           |                          |
|                                           | CASTLE ROCK              |
+-------------------------------------------+--------------------------+
| COLUMBIA TRISTAR HOME VIDEO               | COLUMBIA PICTURES        |
|                                           |                          |
|                                           | TRISTAR PICTURES         |
|                                           |                          |
|                                           | ORION PICTURES           |
+-------------------------------------------+--------------------------+
| BUENA VISTA HOME ENTERTAINMENT            | WALT DISNEY PICTURES     |
|                                           |                          |
|                                           | TOUCHSTONE PICTURES      |
|                                           |                          |
|                                           | HOLLYWOOD PICTURES       |
+-------------------------------------------+--------------------------+
| TWENTIETH CENTURY FOX HOME ENTERTAINMENT  | TWENTIETH CENTURY FOX    |
|                                           |                          |
|                                           | MGM/UA                   |
|                                           |                          |
|                                           | REGENCY                  |
|                                           |                          |
|                                           | CBS ENTERTAINMENT        |
+-------------------------------------------+--------------------------+
| TVBI                                      | HK-TVB HONG KONG         |
+-------------------------------------------+--------------------------+

  ลักษณะรายได้ ของ CVDI จะมาจาก

  รายได้จากการขายผลิตภัณฑ์ประเภทภาพยนตร์วีดีโอ วีดีโอซีดี และ ดีวีดี
  พร้อมค่าลิขสิทธิ์ให้แก่ตัวแทนจำหน่าย Chain Stores
  หรือลูกค้าที่มีความประสงค์จะเปิดร้านจำหน่ายหรือให้เช่าภาพยนตร์วีดีโอ วีดีโอซีดี หรือ ดีวีดี
  รวมทั้ง CVD Media ซึ่งเป็นบริษัทในเครือ เพื่อนำไปจำหน่ายต่อหรือให้เช่าแก่ลูกค้ารายย่อย
  นอกจากนี้ยังมีรายได้จากการขายส่งผลิตภัณฑ์ดังกล่าวให้แก่ Super Discount Store อีกด้วย

  3.2.2 การตลาดและภาวะการแข่งขัน

  กลยุทธ์การแข่งขัน

  บริษัทใช้กลยุทธ์ในการสร้างความเชื่อมั่นให้กับลูกค้า ในด้านคุณภาพของสินค้า
  เนื่องจากผลิตภัณฑ์ของบริษัทโดยเฉพาะวีดีโอเทปซึ่ง CVDE ดำเนินการผลิตเองมีคุณภาพสูง
  และได้มาตรฐาน รวมทั้งภาพยนตร์ส่วนใหญ่เป็นภาพยนตร์ที่ได้รับความนิยมอย่างสูง
  มีลิขสิทธิ์ถูกต้องตามกฎหมาย ภาพและเสียงมีความคมชัด

  ในส่วนของผลิตภัณฑ์ที่เกี่ยวข้องอื่นๆ เช่น วีดีโอซีดี
  บริษัทจ้างผู้ผลิตรายอื่นในประเทศเป็นผู้ผลิตให้ซึ่งคุณภาพในผลงานของผู้ผลิตดังกล่าวเป็นที่ยอมรับทั้งในประเทศและต่างประเทศ
  และสำหรับดีวีดี บริษัทเป็นตัวแทนนำเข้าจากต่างประเทศโดยตรง ซึ่งมีคุณภาพสูง
  มีลิขสิทธิ์ถูกต้องตามกฎหมายเช่นเดียวกับวีดีโอเทป

ลักษณะลูกค้าและกลุ่มลูกค้าเป้าหมาย

ลูกค้าของ CVDI ประกอบด้วย

  1. ลูกค้าประเภทตัวแทนจำหน่าย ซึ่งมีจำนวนประมาณ 11 ราย
  โดยแบ่งเขตรับผิดชอบในแต่ละภาคของประเทศไทยอย่างชัดเจน
  ลูกค้าประเภทนี้จะมีความสัมพันธ์กับ CVDI มาเป็นระยะเวลานาน
  เนื่องจากส่วนใหญ่จะเป็นลูกค้าเก่าที่ทำธุรกิจต่อเนื่องมาตั้งแต่เริ่มต้น
  และมีความสัมพันธ์อันดีกับลูกค้ารายย่อยในเขตพื้นที่ที่รับผิดชอบ

  ส่วนการคัดเลือกผู้แทนจำหน่าย จะพิจารณาจากฐานะการเงิน ความมั่นคงของกิจการ
  ตลอดจนความสัมพันธ์กับลูกค้าในเขตที่ผู้แทนจำหน่ายรายนั้นรับผิดชอบอยู่

  2. ลูกค้าประเภทศูนย์เช่าวีดีโอ ร้านจำหน่ายวีดีโอ และ CVD Media ซึ่งเป็นบริษัทในเครือ
  รวมถึงศูนย์วีดีโอประเภท Chain Store ต่างๆ เช่น TSUTAYA ,VIDEO EZY ,BLOCK
  BLUSTER แมงป่อง ซึ่งมีอยู่ทั่วประเทศทั้งในกรุงเทพฯและต่างจังหวัดจำนวนประมาณ 200 แห่ง
  และลูกค้าที่ประสงค์จะเปิดศูนย์เช่าวีดีโอ หรือร้านจำหน่ายภาพยนตร์ที่ CVDI เป็นเจ้าของลิขสิทธิ์
  โดย CVDI จะมีนโยบายการคัดเลือกลูกค้าที่มีฐานะการเงินมั่นคง
  และไม่มีประวัติการกระทำที่ผิดกฏหมายโดยเฉพาะการละเมิดลิขสิทธิ์ รวมทั้งลูกค้ารายใหม่ๆ
  ที่ทำธุรกิจร่วมกับ CVDI ต่างก็มีความสัมพันธ์ที่ดี

  3. ลูกค้าประเภทผู้ค้าส่ง ส่วนใหญ่จะเป็นตัวแทนจำหน่ายค้าส่ง ห้างสรรพสินค้า และSuper
  Discount Store ต่างๆ ซึ่งมีความสัมพันธ์และทำธุรกิจกับ CVDI มาเป็นระยะเวลานาน
  เนื่องจากมีฐานะทางการเงินมั่นคง
  และเป็นที่เชื่อถือได้และไม่มีลูกค้าบุคคลภายนอกรายใดซื้อสินค้าจาก CVDI ในระยะเวลา 3
  ปีที่ผ่านมาเกินกว่าร้อยละ 30 เมื่อเทียบจากรายได้รวม

การจำหน่ายและช่องทางการจำหน่าย

  ช่องทางการจัดจำหน่ายของ CVDI สามารถแบ่งได้ดังนี้

  1. จำหน่ายผ่านผู้แทนจำหน่าย ซึ่ง CVDI
  มีนโยบายที่จะให้มีจำนวนผู้แทนจำหน่ายไม่มากและในปัจจุบันมีอยู่ ประมาณ 11 ราย
  ซึ่งครอบคลุมทุกจังหวัดทั่วประเทศไทย

  2. จำหน่ายให้ลูกค้าที่เป็นศูนย์เช่าวีดีโอ ศูนย์วีดีโอประเภท Chain Stores
  ร้านจำหน่ายวีดีโอโดยตรง และ CVD Media ซึ่งเป็นบริษัทในเครือ
  เพื่อนำไปปล่อยเช่าหรือจำหน่ายต่อ การจัดจำหน่ายโดยวิธีนี้ CVDI จะติดต่อกับลูกค้าโดยตรง
  และทำการจำหน่ายตามปกติทั่วไป ทั้งนี้ CVDI จะเรียกเก็บค่าสินค้าทันที
  โดยให้ลูกค้าชำระด้วยเช็คลงวันที่ล่วงหน้า เมื่อครบกำหนด CVDI ก็จะนำเช็คไปขึ้นเงิน

  3. จำหน่ายผ่านตัวแทนจำหน่ายค้าส่ง ห้างสรรพสินค้า และ Super Discount Store ต่าง ๆ
  ลูกค้ากลุ่มนี้มีประวัติการทำธุรกิจมายาวนาน และมีฐานะการเงินที่มั่นคง การจัดจำหน่ายโดยวีธีนี้
  ไม่ได้ทำสัญญาซื้อขายเป็นทางการ เนื่องจากลูกค้าแต่ละรายติดต่อซื้อขายกับ CVDI
  มาเป็นระยะเวลานาน

  สภาพการแข่งขัน

  ในปัจจุบันประเภทของภาพยนตร์ที่ผู้บริโภคในประเทศนิยม ได้แก่
  ภาพยนตร์ฝรั่งทั้งจากเครือเมเจอร์ในฮอลลีวู้ด และจากค่ายอิสระ
  ภาพยนตร์จีน(ม้วนเดียวจบ)จากฮ่องกง ภาพยนตร์จีนชุดยาวจากฮ่องกงหรือไต้หวัน ภาพยนตร์ไทย
  และการแสดงตลก เป็นต้น ซึ่งมีบริษัทผู้ถือลิขสิทธิ์ภาพยนตร์ดังกล่าวอยู่ 4 รายหลักคือ บริษัท ซีวีดี
  อินเตอร์เนชั่นแนล จำกัด (CVDI) บริษัท ไร้ท์พิจเจอร์ จำกัด บริษัท World Picture จำกัด
  และบริษัท ยูไนเต็ด โฮม เอ็นเตอร์เทนเมนท์ จำกัด
  ซึ่งบริษัทเหล่านี้ต่างก็เป็นผู้ประกอบการชั้นนำในประเทศทั้งสิ้น

  สภาวะของธุรกิจประเภทนี้จะขึ้นอยู่กับความนิยมของผู้บริโภคต่อภาพยนตร์เรื่องนั้นๆ
  ซึ่งมักจะสอดคล้องกับคุณภาพของการสร้างภาพยนตร์ของแต่ละบริษัทผู้สร้างด้วยเช่น
  ภาพยนตร์จากเครือเมเจอร์ในฮอลลีวู้ด จะเป็นที่ยอมรับว่ามีมาตรฐานในการสร้างที่ดีที่สุด
  อย่างไรก็ตามสินค้าละเมิดลิขสิทธิ์จะเป็นตัวที่มีผลกระทบต่อบริษัทผู้ถือลิขสิทธิ์เป็นอย่างมาก
  โดยเฉพาะภาพยนตร์ที่ได้รับความนิยมมาก จะมีสินค้าละเมิดลิขสิทธิ์ออกมาจำหน่ายมากเช่นกัน
  หากผู้บริโภคยังไม่เปลี่ยนทัศนคติในการสนับสนุนสินค้าละเมิดลิขสิทธิ์ซึ่งคุณภาพก็ด้อยกว่า
  เพียงแต่ขายราคาต่ำกว่าเพราะไม่ต้องจ่ายค่าสิทธิ์ให้ถูกต้องนั่นเอง
  บริษัทผู้ถือลิขสิทธิ์ทุกแห่งก็คงประสบปัญหาหนักในการสร้างความเจริญเติบโตให้กับธุรกิจของตนเอง

  ภายใต้สถานะการณ์ที่ต้องต่อสู้กับสินค้าละเมิดลิขสิทธิ์ ซึ่งมีปัจจัยนอกเหนือการควบคุมของบริษัท คือ
  พฤติกรรมของผู้บริโภค และนโยบายของรัฐบาลด้านกฎหมายป้องกันการละเมิดลิขสิทธิ์ที่เกี่ยวข้อง
  รวมทั้งการบังคับใช้กฎหมาย สิ่งที่บริษัททำได้คือ
  พยายามปรับปรุงผลิตภัณฑ์ให้สนองตอบกับความต้องการของลูกค้าได้มากที่สุดโดยการเพิ่มความหลากหลายของประเภทของภาพยนตร์
  เช่น ภาพยนตร์ฝรั่งค่ายอิสระ ภาพยนตร์จีน(ม้วนเดียวจบ) และการแสดงตลก เป็นต้น
  ซึ่งนอกจากจะทำให้ผู้บริโภคสามารถเลือกชมภาพยนตร์ที่มีทั้งภาพ
  และเสียงในระดับคุณภาพสูงได้มากขึ้นแล้ว
  ยังเป็นการช่วยให้ผู้ประกอบการศูนย์เช่าต่างๆสามารถดำเนินกิจการได้ดีขึ้น ด้วยปริมาณ
  ความหลากหลายและคุณภาพของภาพยนตร์ลิขสิทธิ์จากบริษัทที่เพิ่มขึ้นดังกล่าว

  สำหรับเรื่องการกำหนดราคาของผลิตภัณฑ์ที่เป็นภาพยนตร์วีดีโอ วีดีโอซีดี และดีวีดีนั้น
  จะมีเจ้าของลิขสิทธิ์เข้ามามีส่วนร่วมด้วย
  เพราะจะสัมพันธ์กับค่าลิขสิทธิ์ที่ต้องจ่ายให้กับทางเจ้าของลิขสิทธิ์ด้วย
  ซึ่งบริษัทพยายามที่จะรักษาระดับราคาให้เป็นธรรมต่อผู้บริโภคเป็นสำคัญ
  รวมทั้งพยายามเจรจาให้เจ้าของลิขสิทธิ์ช่วยปรับลดราคาขายเพื่อแข่งขันกับสินค้าละเมิดลิขสิทธิ์(โดยเฉพาะอย่างยิ่งสินค้าประเภทวีดีโอซีดี)
  และช่วยกระตุ้นความต้องการของผู้บริโภคเพื่อเพิ่มส่วนแบ่งตลาดของดีวีดีให้มากขึ้น

  โดยภาพรวมของธุรกิจนี้ยังมีโอกาสเติบโตได้อีก หากตลาดมีการพัฒนาที่ดีขึ้น
  การส่งเสริมจากภาครัฐในฐานะผู้ควบคุมการละเมิดลิขสิทธิ์
  โดยการออกกฎหมายป้องกันและกำหนดบทลงโทษที่รุนแรง
  พร้อมกับการบังคับใช้กฎหมายอย่างเข้มงวด การสนับสนุนจากประชาชนในฐานะผู้บริโภค
  โดยการเปลี่ยนพฤติกรรมหันมาสนับสนุนสินค้าที่มีลิขสิทธิ์ถูกต้อง
  และตัวบริษัทผู้ถือลิขสิทธิ์ในฐานะผู้สนองความต้องการของผู้บริโภคโดยการพัฒนาสินค้าทั้งในด้าน
  คุณภาพ และความหลากหลาย ด้วยราคาที่เป็นธรรม

3.1.3 การจัดหาผลิตภัณฑ์หรือบริการ

  CVDI ประกอบธุรกิจโดยการจัดหาผลิตภัณฑ์เพื่อจัดจำหน่ายต่อ โดยผลิตภัณฑ์ของ CVDI
  จะประกอบด้วยลิขสิทธิ์ภาพยนตร์ซึ่งจะจัดจำหน่ายพร้อมภาพยนตร์วีดีโอและวีดีโอซีดีเป็นส่วนใหญ่
  แต่ในส่วนของดีวีดียังมีจำนวนไม่มากนัก เนื่องจากเครื่องเล่นยังมีราคาสูงอยู่

  ผลิตภัณฑ์ที่สำคัญที่สุดของ CVDI
  คือลิขสิทธิ์ภาพยนตร์ซึ่งก่อนจะติดต่อกับต่างประเทศเพื่อขอซื้อลิขสิทธิ์ CVDI
  จะพิจารณาจากคุณภาพของภาพยนตร์ที่ผู้สร้างในแต่ละค่ายดำเนินการสร้างก่อนว่ามีจำนวนภาพยนตร์ที่มีชื่อเสียงสร้างออกมาในจำนวนที่เหมาะสมคุ้มกับการลงทุนหรือไม่
  หากคุ้มกับการลงทุนจึงจะดำเนินติดต่อขอซื้อลิขสิทธิ์ ซึ่งภาพยนตร์ที่มีชื่อเสียงส่วนใหญ่ CVDI
  จะเป็นเจ้าของลิขสิทธิ์แต่ผู้เดียวในประเทศไทย โดยแหล่งที่มาของลิขสิทธิ์ส่วนใหญ่
  จะเป็นภาพยนตร์ฮอลลีวู้ดของเครือเมเจอร์กรุ๊ปจากประเทศสหรัฐอเมริกา ส่วนภาพยนตร์จีนของ
  เอชเค ทีวีบี จะมาจากฮ่องกง โดยลิขสิทธิ์ของทั้ง 2 รายมีสาระสำคัญของสัญญา ดังนี้

1.  ลิขสิทธิ์ของเครือเมเจอร์กรุ๊ป มีอายุสัญญา 1-2 ปี
    สามารถต่อสัญญาได้เมื่อหมดอายุของสัญญาเดิม เงื่อนไขที่สำคัญของสัญญาคือ
    บริษัทต้องทำรายได้ในภาพยนตร์แต่ละเรื่องให้มีมูลค่าไม่ต่ำกว่ามูลค่าที่กำหนดไว้ในสัญญา
    โดยที่ผ่านมาบริษัทสามารถทำรายได้ได้ตามเงื่อนไขของสัญญา
    และบริษัทได้ลิขสิทธิ์แต่เพียงผู้เดียวในประเทศไทย

2.  ลิขสิทธิ์ของ ทีวีบี ฮ่องกง มีอายุสัญญา 1 ปี สามารถต่อสัญญาได้ทุกๆ ปี
    มีเงื่อนไขที่สำคัญของสัญญาคือ
    กำหนดให้บริษัททำรายได้ในแต่ละปีให้มีมูลค่าไม่ต่ำกว่าที่ระบุไว้ในสัญญา
    ซึ่งโดยปกติบริษัทสามารถทำรายได้ได้ตามที่กำหนดไว้ในสัญญาเสมอมา
    ส่งผลให้บริษัทได้ลิขสิทธิ์แต่เพียงผู้เดียวในประเทศไทย
    ดังนั้นการต่อสัญญาจึงสามารถกระทำได้โดยง่าย
    ประกอบกับบริษัทได้ติดต่อทำธุรกิจกับเจ้าของลิขสิทธิ์มาเป็นเวลานานพอสมควร
    และบริษัทเจ้าของลิขสิทธิ์มีนโยบายจำหน่ายลิขสิทธิ์มากกว่าที่จะเข้าดำเนินการเองในประเทศไทย

  เมื่อCVDIได้เป็นเจ้าของลิขสิทธิ์แต่เพียงผู้เดียวในประเทศไทยแล้วจึงสามารถนำภาพยนตร์ที่ได้ลิขสิทธิ์มาอัดลงสื่อออกจำหน่ายได้
  โดยผลิตภัณฑ์ที่เป็นที่นิยม มีคุณภาพดีที่สุด และมีราคาที่เหมาะสม ในขณะนี้คือ ภาพยนตร์วีดีโอ โดย
  CVDI จะใช้วิธีจัดหาผลิตภัณฑ์โดยการสั่งซื้อผ่าน CVDE ซึ่งเป็นผู้ผลิตรายใหญ่และเป็นบริษัทแม่ของ
  CVDI วิธีการจัดจำหน่ายไม่ได้ทำสัญญาซื้อขาย(Long-term
  contract)แต่ใช้วิธีออกใบสั่งซื้อเช่นเดียวกับลูกค้ารายอื่นๆ ทั่วไป

  ผลิตภัณฑ์อีกชนิดหนึ่งคือ วีดีโอซีดี
  ซึ่งในปัจจุบันกำลังเป็นที่นิยมมากเนื่องจากมีขนาดเล็กสะดวกในการพกพาโดยเฉพาะในปี 2543
  ผลิตภัณฑ์วีดีโอซีดีได้รับความนิยมเป็นอย่างมาก เนื่องจากเครื่องเล่นวีดีโอซีดีมีราคาถูกลง
  แต่ความคมชัดของภาพยังพอๆ กับภาพยนตร์วีดีโอ
  และผลิตภัณฑ์วีดีโอซีดีมีราคาแพงกว่าภาพยนตร์วีดีโอเล็กน้อย
  ดังนั้นจึงมีลูกค้าที่สนใจผลิตภัณฑ์ชนิดนี้เพิ่มมากขึ้น ดังนั้น CVDI
  จึงว่าจ้างการผลิตวีดีโอซีดีจากบริษัทอื่นภายนอกซึ่งมีจำนวนหลายรายภายในประเทศ
  โดยในปัจจุบัน CVDI ได้ติดต่อผู้รับจ้างอัดวีดีโอซีดีอยู่ประมาณ 4
  รายโดยการจ้างอัดวีดีโอซีดีดังกล่าวไม่ได้ทำสัญญาซื้อขาย(Long-termcontract)แต่ใช้วิธีออกใบสั่งซื้อแทน

  ส่วนดีวีดี มียอดการจำหน่ายเพิ่มขึ้นมาก
  เนื่องจากภาพมีความคมชัดกว่าภาพยนตร์วีดีโอและวีดีโอซีดี
  และการจัดหาผลิตภัณฑ์ดังกล่าวใช้วิธีสั่งซื้อโดยตรงจากต่างประเทศ

3.1.4 งานที่ยังไม่ได้ส่งมอบ

-ไม่มี-

3.3 บริษัท ซีวีดี มีเดีย จำกัด (CVD Media ) (เดิมชื่อ บริษัท มีเดียลิงค์ จำกัด)

3.3.1 ลักษณะของผลิตภัณฑ์หรือบริการ

  ลักษณะของผลิตภัณฑ์ เป็นผลิตภัณฑ์ที่ให้ความบันเทิงภายในบ้าน มีทั้งที่เป็นภาพยนตร์วีดีโอเทป
  วีดีโอซีดี เลเซอร์ดิสก์ และ ดีวีดี ที่ได้รับลิขสิทธิ์ถูกต้องของบริษัทต่างๆ
  ซึ่งส่วนใหญ่จะเป็นลิขสิทธิ์จากบริษัท ซีวีดี อินเตอร์เนชั่นแนล จำกัด (CVDI) และบริษัทอื่นๆ เช่น
  บริษัท เวิลด์ พิคเจอร์ จำกัด นอกจากนี้ยังมีสินค้าประเภทเทป และซีดีเพลงลิขสิทธิ์บริษัท ซีวีดี
  มิวสิคจำกัด ซึ่งเป็นบริษัทในเครือเช่นเดียวกับ CVDI รวมทั้งของค่ายเพลงต่างๆ ด้วย เช่น
  บริษัทแกรมมี่ หรือ เอ็มจีเอ จำกัด บริษัท ดิจิตอล ออนป้า อินเตอร์เนชั่นแนล จำกัด(มหาชน)
  บริษัท โซนี่มิวสิค (ประเทศไทย) จำกัด บริษัท วอร์เนอร์ มิวสิค จำกัด เป็นต้น

  ลักษณะรายได้ ของบริษัทจะมาจาก

  1. รายได้จากการขายปลีกผลิตภัณฑ์ประเภทภาพยนตร์วีดีโอ วีดีโอซีดี เลเซอร์ดิสก์ ดีวีดี
  เทปและซีดีเพลงผ่านเครือข่ายร้านค้าปลีก ภายใต้ชื่อร้าน Showtime และร้าน Movie Magic
  รวมทั้งจุดขายในห้างสรรพสินค้าทั่วไป

  2. รายได้จากการให้เช่า ภาพยนตร์วีดีโอ วีดีโอซีดี และดีวีดี ผ่านเครือข่ายร้านค้าปลีกที่มีอยู่

  3. รายได้จากการขายแฟรนไชส์ศูนย์วีดีโอ ภายใต้ชื่อร้าน Showtime ประกอบด้วย
  รายได้ค่าธรรมเนียมแฟรนไชส์ ,ค่า Royalty ซึ่งคิดเป็นอัตราจากรายได้ของร้านค้าแฟรนไชส์
  และค่าขายสินค้าให้กับร้านค้าแฟรนไชส์

  3.3.2 การตลาดและภาวะการแข่งขัน

  กลยุทธ์การแข่งขัน

  ในปี 2543 บริษัทใช้กลยุทธ์ในการแข่งขันโดยเน้นการส่งเสริมการขาย พื้นที่การให้บริการ
  และการขายตรง(direct sale)สำหรับสินค้าบางส่วนให้มากขึ้น
  โดยผ่านทางร้านค้าเครือข่ายของบริษัทเองซึ่งประกอบด้วย ร้าน Showtime และร้าน Movie
  Magic ซึ่งมีอยู่รวมกัน ประมาณ 87 แห่งทั่วประเทศ ซึ่งถือได้ว่าบริษัทมีร้านเครือข่ายมากที่สุด
  เมื่อเทียบกับ Chain Stores อื่นๆ
  และร้านค้าเครือข่ายของบริษัทเองส่วนใหญ่จะตั้งอยู่ในห้างสรรพสินค้าในเขตกรุงเทพฯ
  เพื่อต้องการหลีกเลี่ยงการสร้างผลกระทบต่อร้านค้าอิสระทั่วไปซึ่งเป็น ลูกค้าของบริษัทในเครือ
  (ซีวีดี อินเตอร์เนชั่นแนล) สำหรับกลยุทธ์ในการแข่งขันกับ Chain Stores อื่นๆ
  คือมุ่งการขยายสาขาร้าน Showtime โดยวิธีขายแฟรนไชส์
  ซึ่งอาจจะเป็นผู้ต้องการเป็นเจ้าของกิจการรายใหม่ หรือผู้ประกอบการร้านอิสระทั่วไป
  ที่ต้องการสมัครเข้ามาเป็นร้านเครือข่ายของเราก็ได้
  ซึ่งจะเป็นการช่วยเหลือให้ร้านค้าอิสระสามารถแข่งขันกับ Chain Storesได้
  นอกจากนี้ยังร่วมกับพันธมิตรทางธุรกิจในการเพิ่มช่องการจัดจำหน่ายใน สถานีบริการน้ำมัน
  อีกด้วย

ลักษณะลูกค้าและกลุ่มลูกค้าเป้าหมาย

  ลูกค้าของ CVD Media เป็นผู้บริโภคโดยตรง และร้านค้าแฟรนไชส์ภายใต้ชื่อร้าน
  Showtimeและไม่มีลูกค้าบุคคลภายนอกรายใดซื้อสินค้าจาก CVD Media ในระยะเวลา 3
  ปีที่ผ่านมาเกินกว่าร้อยละ 30 เมื่อเทียบจากยอดขายรวม

การจำหน่ายและช่องทางการจำหน่าย

  จัดจำหน่ายผ่านเครือข่ายร้านค้าปลีกของบริษัทเองภายใต้ชื่อ ร้าน Showtime และร้าน Movie
  Magic ซึ่งส่วนใหญ่จะตั้งอยู่ในศูนย์การค้าหรือห้างสรรพสินค้าและร้านค้าแฟรนไชส์ภายใต้ชื่อ
  Showtime ซึ่งปัจจุบันร้านค้าปลีกของบริษัทมียอดรวมประมาณ 87 สาขา
  โดยแต่ละร้านจะมีผู้จัดการร้านคอยดูแลสินค้า และประสานงานกับบริษัทฯ
  ในการจัดส่งสินค้าเพื่อจำหน่ายให้ผู้บริโภคโดยตรง นอกจากนี้ในปี 2543
  บริษัทยังเพิ่มช่องทางการจัดหน่ายสินค้าบางส่วนในลักษณะ direct sale
  โดยจัดจุดขายบริเวณอาคารสำนักงาน
  ศูนย์การค้าหรือห้างสรรพสินค้าต่างๆเพื่อเพิ่มความสะดวกสบายให้กับผู้บริโภคในการเลือกซื้อสินค้าที่มีคุณภาพและราคาถูกอีกด้วย

  สภาพการแข่งขัน

  ในปัจจุบันร้านจำหน่ายปลีกและ/หรือให้บริการเช่าแบ่งได้เป็น 3 กลุ่มคือ

1.  ร้านค้าประเภท Chain Stores ที่เป็น Brand name จากต่างประเทศ เช่น Tsutaya ,
    Blockbluster และ Video Ezy เป็นต้น

2.  ร้านค้าประเภท Chain Stores ที่เป็น Brand name ของคนไทยเอง เช่น Showtime
    ,แมงป่อง และ นิวหนวด เป็นต้น

3.  ร้านค้าอิสระทั่วไป

  ร้านค้าประเภทที่1 และ 2 ส่วนใหญ่จะตั้งอยู่ในเขตกรุงเทพฯ และปริมณฑล แต่สำหรับประเภทที่
  3 จะกระจายอยู่ทั่วประเทศ ดังนั้นน่าจะกล่าวได้ว่าร้านค้าอิสระทั่วไปครองส่วนแบ่งตลาดมากที่สุด
  แต่การเข้ามาของร้านค้าประเภท Chain Stores ที่เป็น Brand name
  จากต่างประเทศกำลังมีอิทธิพลต่อการปรับตัวของธุรกิจนี้ โดยเริ่มที่เขต กรุงเทพฯ
  และตามหัวเมืองใหญ่ ๆ ก่อน เนื่องจากร้านค้าประเภทนี้มีเงินลงทุนมาก
  สามารถเลือกทำเลได้ดีกว่า ตกแต่งร้านได้ใหญ่โตและสวยงามกว่า
  มีการบริการที่เป็นระบบทันสมัยกว่า
  มีสินค้าให้เลือกมากกว่าและเป็นสินค้าม้วนมาสเตอร์ทั้งหมดซึ่งรับประกันได้ถึงความคมชัดทั้งภาพและเสียง
  รวมทั้งยังมีการจัดรายการส่งเสริมการขายเพื่อจูงใจผู้บริโภคให้เปลี่ยนมาใช้บริการกับทางร้านด้วย
  ทั้งหมดนี้จึงเป็นปัจจัยที่ส่งเสริมให้ผู้บริโภคหันมานิยมใช้บริการกับร้านเหล่านี้
  ดังนั้นร้านค้าอิสระทั่วไปจึงต้องปรับตัวเพื่อให้สามารถอยู่รอดต่อไปได้
  แนวโน้มก็คือต้องพัฒนาร้านในทุกๆด้าน ไม่ว่าจะเป็น การตกแต่งร้าน คุณภาพของสินค้า
  การให้บริการที่ทันสมัยและรวดเร็ว และ
  การจัดรายการส่งเสริมการขายเพื่อสร้างฐานลูกค้าประจำ
  รวมทั้งอาจต้องสมัครเป็นแฟรนไชส์ของร้านค้าประเภท Chain Stores
  เพื่อได้สิทธิ์ใช้ชื่อร้านตาม Brand name นั้นๆ
  ซึ่งจะช่วยในการสร้างภาพลักษณ์ที่ดีให้กับร้านของตนเอง
  และได้รับการถ่ายทอดระบบการบริหารและการให้บริการที่ดีกว่าด้วย
  อันจะช่วยให้สามารถแข่งขันกับร้านอื่นได้

  สำหรับการปรับปรุงร้านค้าของบริษัทเองนั้น
  บริษัทมุ่งเน้นที่จะให้แต่ละสาขาสามารถมีสินค้าและบริการที่สนองตรงความต้องการของผู้บริโภคในพื้นที่นั้นๆ
  ซึ่งมีรสนิยมแตกต่างกัน เช่น บางสาขาจะมีสินค้าเทปและซีดีเพลงมากกว่าสินค้าประเภทอื่น
  บางสาขาจะมีบริการเช่าวีซีดี และดีวีดี เป็นต้น
  นอกจากนี้ยังร่วมกับพันธมิตรทางธุรกิจในการเพิ่มช่องทางการจัดจำหน่ายในพื้นที่ต่างๆ เช่น
  สถานีบริการน้ำมัน เป็นต้น

  ด้วยการปรับปรุงร้านค้าอย่างต่อเนื่อง
  และการเพิ่มช่องทางการจัดจำหน่ายโดยวิธีแฟรนไชส์และร่วมมือกับพันธมิตรทางธุรกิจดังกล่าวข้างต้น
  น่าจะส่งผลให้บริษัทสามารถขยายธุรกิจได้เพิ่มขึ้น

3.3.3 การจัดหาผลิตภัณฑ์หรือบริการ

  ผลิตภัณฑ์ภาพยนตร์วีดีโอ วีดีโอซีดี และดีวีดี ส่วนใหญ่จะจัดหาจาก CVDI
  และผู้จัดจำหน่ายรายอื่นๆ เช่น Digital Right Picture Co.,Ltd ,EVS Co.,Ltd ,APS
  Co.,Ltd ,MGA Co.,Ltd ,RS Promotion Co.,Ltd , EMI Co.,Ltd และ Sony
  Music Co.,Ltd เป็นต้น สำหรับผลิตภัณฑ์เพลงจะจัดหาจากบริษัท ซีวีดี มิวสิค จำกัด ,MGA
  Co.,Ltd ,RS Promotion Co.,Ltd , EMI Co.,Ltd และ Sony Music Co.,Ltd
  เป็นต้น รวมทั้งจัดหาจากเจ้าของลิขสิทธิ์ทั่วไปรายอื่นๆ ด้วย ซึ่งการจัดหาผลิตภัณฑ์ต่างๆ
  เหล่านี้จะจัดหาโดยวิธีการออกใบสั่งซื้อเช่นเดียวกับการซื้อสินค้าทั่วไป

3.3.4 งานที่ยังไม่ได้ส่งมอบ

-ไม่มี-

  ธุรกิจต่อเนื่องและสนับสนุน

  ดำเนินการโดย บริษัท สำนักข่าวบีอีซี จำกัด บริษัท บีอีซีสตูดิโอ จำกัด บริษัท บีอีซี แอสเซท
  จำกัด บริษัท บีอีซี ไอที โซลูชั่น จำกัด

1.  ลักษณะของผลิตภัณฑ์หรือบริการ

  บริษัทในธุรกิจนี้ จะผลิตหรือให้บริการเพื่อสนับสนุนงานหลักของธุรกิจโทรทัศน์
  หรือสนับสนุนงานบริหารของกลุ่ม สามารถสรุปได้ดังนี้

1.  งานสนับสนุนงานบริหารและธุรการทั่วไป ได้แก่ บริษัท บีอีซี แอสเซท จำกัด ซึ่งเป็นผู้จัดหา
    และดำเนินการให้เช่าทรัพย์สินกับบริษัทในกลุ่ม ส่วนบริษัท บีอีซี ไอที โซลูชั่น จำกัด
    ซึ่งเป็นผู้จัดหา และให้บริการด้านคอมพิวเตอร์ให้กับบริษัทในกลุ่ม

2.  งานสนับสนุนและต่อเนื่องของธุรกิจโทรทัศน์ ได้แก่

    1.  บริษัท สำนักข่าวบีอีซี จำกัด มี “ข่าว” เป็นผลิตภัณฑ์หลัก โดยมีลักษณะดังนี้
        ข่าวสถานการณ์ที่ที่ครอบคลุมข่าวการเมือง เศรษฐกิจ ต่างประเทศ ราชสำนัก
        อาชญากรรม สังคม บันเทิง กีฬา และภูมิภาค สกู๊ปข่าวและรายงานพิเศษ
        ถ่ายทอดสดสถานการณ์ต่าง ๆ เป็นต้น

    2.  บริษัท บีอีซีสตูดิโอ จำกัด มีบริการหลักคือ การผลิตรายการบันเทิง เช่น ละครโทรทัศน์
        รายการวาไรตี้โชว์ และรายการเกมโชว์
        เพื่อแพร่ภาพออกอากาศทางสถานีโทรทัศน์ในประเทศ
        นอกจากนี้ยังให้บริการห้องสตูดิโอพร้อมอุปกรณ์ที่ทันสมัย

    1.  การตลาดและภาวะการแข่งขัน

  กลุ่มลูกค้าเป้าหมาย

  ลูกค้าหลักของธุรกิจนี้คือ บริษัทในกลุ่มบีอีซีเวิลด์
  เนื่องจากเป็นธุรกิจที่สนับสนุนและต่อเนื่องจากธุรกิจหลักของกลุ่ม อย่างไรก็ตามสำหรับบริษัท
  สำนักข่าวบีอีซี จำกัด และบริษัท บีอีซี สตูดิโอ จำกัด มีแผนที่เจาะกลุ่มเป้าหมายภายนอกเช่นกัน
  แต่ในช่วงที่จะเริ่มต้นนั้นก็จะเน้นที่การขายให้กับบริษัทในกลุ่ม